qundao/data-zh-poetry huggingface dataset:
题石门劳钧天日边鼓箧图二首·其二
作者：查慎行
朝代：清
体裁：七言绝句

过庭家学本传诗，都讲风流又一时。三百诸生多避席，爱听匡说解人颐。
题禹平水村图二首·其一
作者：查慎行
朝代：清
体裁：七言绝句

蓼洲疏雨荻洲烟，一扇低篷水拍天。不碍主人长作客，披图还有鹤看船。
题禹平水村图二首·其二
作者：查慎行
朝代：清
体裁：七言绝句

春波十字水西东，草浅回塘有路通。着个归人应更好，倒骑乌㹀柳阴中。
题秋江返棹图送心壁禅师归庐山开先寺即次九日过访韵
作者：查慎行
朝代：清
体裁：七言律诗

阁上留题记石凌，岩头巳长到天藤。师应勿拒重来客，我亦曾为过去僧。小劫如风吹易过，胜游似梦续难能。拨开云雾全身现，谁谓匡庐不可登。
题秦淮丁氏河房二截句·其一
作者：查慎行
朝代：清
体裁：七言绝句

一派沦漪漾小波，风光其奈早春何。亭台夹岸参差影，老柳无多新柳多。
题秦淮丁氏河房二截句·其二
作者：查慎行
朝代：清
体裁：七言绝句

画社诗坛半寂寥，百年尘劫履綦销。依稀记得虞山句，丁字帘前是六朝。
题程蒿亭持竽图小照
作者：查慎行
朝代：清
体裁：七言绝句

巳遮西日向长安，尚想临流把一竿。寄语能诗侯叔�，求鱼沮洳古来难。
题章岂绩观棋图
作者：查慎行
朝代：清
体裁：古风

宇宙一棋局，白黑两战场。细极虫蚁微，大而至侯王。胥为竞心役，得失争毫芒。遂令坦坦涂，崄巇剧羊肠。可怜橘中叟，机事亦未忘。国工吾不知，童稚胜老苍。所以达观者，袖手于其旁。
题符天朗听琴图小照
作者：查慎行
朝代：清
体裁：古风

丝布涩难缝，谱成恼侬曲。馀音一以散，古调复谁续。不爱指头纤，只怕指头俗。老耳剧分明，寒泉韵秋玉。
题紫沧醉吟图小照三首·其一
作者：查慎行
朝代：清
体裁：七言绝句

落花风里鬓交垂，山谷前身定牧之。绮语多生留一句，醉围红袖写乌丝。
题紫沧醉吟图小照三首·其三
作者：查慎行
朝代：清
体裁：七言绝句

醉里清吟眼界花，乐天犹作少年誇。證因亭上新翻偈，枯木寒灰别一家。
题紫沧醉吟图小照三首·其二
作者：查慎行
朝代：清
体裁：七言绝句

朝赐黄封夕奏诗，玉堂人物数同时。如何袖染天香后，偏爱科头曳履姿。
题翁树服别茶图小照三首·其一
作者：查慎行
朝代：清
体裁：七言绝句

小团龙凤碾初匀，面首膏油苦斗新。修贡亭荒官焙少，输他一片火前春。
题翁树服别茶图小照三首·其三
作者：查慎行
朝代：清
体裁：七言绝句

君颜白晰我华颠，犹记骑驴并入燕。重向茶边论臭味，出山泉愧在山泉。
题翁树服别茶图小照三首·其二
作者：查慎行
朝代：清
体裁：七言绝句

汤老悬知客亦佳，清风两腋是仙才。花瓷不少纤纤捧，辛苦砖炉自煮来。
题翁萝轩为蓝公漪所画枯树小幅
作者：查慎行
朝代：清
体裁：六言诗

故人垂老交情，为写枯枝赠行。唤起罗浮春梦，来听纸上秋声。
题聪明泉傍石上
作者：查慎行
朝代：清
体裁：古风

顽童漱清甘，我见谓可惜。我旋被彼笑，浣手向澄碧。人苦不自量，无端分别多。饮牛与洗耳，相去能几何。
题胜予侄牧牛图五章章四句
作者：查慎行
朝代：清
体裁：四言诗

饭之则肥，饮之则瘦。缓尔商声，聆予雅奏。（一章）爰四其足，可菑可畬。亦两其角，可以挂书。（二章）尔牛来思，释兹在兹。既辞挽轭，盍解厥縻。（三章）黄金笼头，饲于豢牢。与其为宁，毋宁为陶。（四章）出关者青，露地者白。自我牧矣，各适其适。（五章）
题蒋树存绣谷图为王石谷所画
作者：查慎行
朝代：清
体裁：古风

忆初访君寻绣谷，沿缘棹转阊门曲。桃花深坞数千家，三径依然蒋生独。到门先看八分字，爪甲如龙陷苍玉。恰当首夏候清和，一色园林雨新沐。满堂狂客欢哗集，诗酒冲筵事徵逐。曾蒙分韵强留题，不怪归舟避糟曲。别来尘土换颜状，霜雪盈头沾寸禄。我方寓直邻浴堂，君亦辞家赴书局。寒窗琐细注虫鱼，十指排签管锋秃。此时忽漫披横卷，快若重游爽心目。奉常笔法付宫端，分派同时一尝熟。精研往往到毫末，纵逸宁容拘尺幅。云头解驳天光开，地脉盘旋风气蓄。奇峰翠蹙鼋山石，高幄浓张洞庭木。莎痕苔迹断复连，宽处编篱还补屋。渐深渐入窅无际，中有千竿万竿竹。野老时拖拄杖来，幽人自展遗书读。城端残照红将敛，远势投林鸦伴宿。惜哉此景落东南，欲往从之舆说輹。画图非画乃真境，试问归期何日卜。棕鞋桐帽吾岂无，准拟相随友麋鹿。
题蔡方麓修撰早朝图
作者：查慎行
朝代：清

水晶帘卷月如钩，侍史妆成尽下楼。比似早朝还较早，不教君起看梳头。
题蔡方麓修撰早朝图二首·其一
作者：查慎行
朝代：清
体裁：七言绝句

水精帘捲月如钩，侍史妆成尽下楼。比似早朝还较早，不教君起看梳头。
题蔡方麓修撰早朝图二首·其二
作者：查慎行
朝代：清
体裁：七言绝句

花冠催晓漏声微，桦烛光中翠袖围。未拂御炉香巳透，玉纤亲捧上朝衣。
题蔡藜辉舫斋次�老韵
作者：查慎行
朝代：清
体裁：七言律诗

风过溪来洒面凉，一支健水出馀杭。平分半幅疑看画，难得三间恰向阳。渔网爱牵帘影动，钓丝閒拂水花香。浮家倘许来相就，剪取桥南疋练光。
题蕉士上人扇头墨竹
作者：查慎行
朝代：清
体裁：七言绝句

老僧指上微凉起，携入先生怀袖中。好是绿筠亭上坐，墨光含雨笔摇风。
题表弟汤纳时授经图
作者：查慎行
朝代：清
体裁：古风

与君中表序弟昆，往还犹记随家尊。来时奉杖出候门，长者前导幼踵跟。圣童十岁名早喧，六经背诵河倾源。我惭却立心自扪，同年讵可同队论。尔来几何阅晨昏，年踰六十手一反。女长巳嫁男已婚，不独抱子兼抱孙。我虽窃禄鹤在轩，君犹需次羊触藩。梦归往往得故园，披图相对两悦魂。君家紫云山下村，护田之水清不浑。有孙可教经可翻，只坐八口艰饔飧。弦歌三径思所存，桑榆力挽扶桑暾。黄精扫尽霜蓬根，一笑重续儿童言。
题西山快哉楼
作者：查慎行
朝代：清
体裁：五言律诗

东山标一塔，楼与塔尖齐。日月光先到，松篁势尽低。爽宜延眺听，老渐怯攀跻。缘境随时结，诗成信手题。
题西斋图二首图为王石谷作·其一
作者：查慎行
朝代：清
体裁：七言律诗

何计能宽索米愁，一官仓庾也风流。画图酷爱王摩诘，诗味澹如苏密州。世事饱谙殊少味，人生閒处直须偷。某丘某水依稀似，留向归时指钓游。
题西斋图二首图为王石谷作·其二
作者：查慎行
朝代：清
体裁：七言律诗

买书分俸论千卷，种树成阴待十年。借问胶西富桑枣，何如颍尾长风烟。天生才士定多癖，君与此图皆可传。独有吾诗真被�，更无一句敌坡仙。
题西畯月波吹笛图二首·其一
作者：查慎行
朝代：清
体裁：七言绝句

苔样蓑衣绿盖篷，轻篙閒插月明中。水禽两两背船去，独倚蘋洲一笛风。
题西畯月波吹笛图二首·其二
作者：查慎行
朝代：清
体裁：七言绝句

一天云细作鱼鳞，千顷颇黎泻湿银。解听鹤南飞曲好，不知谁是倚楼人。
题让竹亭修禊图卷
作者：查慎行
朝代：清
体裁：七言律诗

何必山阴亦有亭，一时盛事又丹青。旧因洗竹开三径，新为栽花让半庭。诗好尽容僧入社，客来总与鹤忘形。年年上巳风光在，长指天南聚酒星。
题许壶山小影
作者：查慎行
朝代：清
体裁：七言绝句

共识丹徒一布衣，曾将健笔动宸扉。如今却伴梳翎鹤，纵有烟霄已倦飞。
题许有介先生册子
作者：查慎行
朝代：清
体裁：五言律诗

事出先贤传，名从独行敦。眼看耆旧尽，心慕典刑尊。逸品传书画，馀风付子孙。淋漓浮墨汁，中有不亡存。
题许铁山杨泓净秋日咏物唱和诗后二首·其一
作者：查慎行
朝代：清
体裁：七言绝句

才人洵有不平鸣，老耳空堂蟋蟀惊。曾酌社翁春杜酒，鼓商商应识秋声。
题许铁山杨泓净秋日咏物唱和诗后二首·其二
作者：查慎行
朝代：清
体裁：七言绝句

蛱蝶新时㨾总非，争誇好手绣罗衣。报章不乞天孙巧，屈宋原来是锦机。
题许霜岩画扇
作者：查慎行
朝代：清
体裁：七言绝句

风前撩乱万梢柳，柳外夭斜一扇篷。个是侬家旧诗景，江湖回首画图中。
题费晓城同年牧牛图
作者：查慎行
朝代：清
体裁：七言绝句

嫩草如秧水似油，雉疏閒放白蘋洲。画师最得华阳趣，不取黄金写络头。
题费而奇画水仙月季花
作者：查慎行
朝代：清
体裁：七言绝句

水边林下各幽姿，春在梅花未吐时。谁替天公管正月，一梢初点淡胭脂。
题赵天羽给谏小照
作者：查慎行
朝代：清
体裁：古风

长身七尺红两颧，成佛要在灵运先。两尘相隔一毫末，中被官事相纠缠。岂知生来具慧业，即现宰官为说法。一林紫竹是禅机，只在眼前谁见睫。
题达履中东郊寻梅图
作者：查慎行
朝代：清
体裁：古风

黄埃高压城头山，老夫畏暑方掩关。何来一幅好图画，彷佛置我罗浮间。图中之人貌冰雪，格与苔枝两清绝。从知托兴在高寒，不怕侵肌有炎热。因君枨触动归心，欲和孤山处士吟。明年君放西湖棹，但向梅花多处寻。
题远公影堂后冰壶泉
作者：查慎行
朝代：清
体裁：七言绝句

影落空堂不记年，依然冰雪照苍颜。定嫌人世江湖浊，莫放清流更出山。
题邯郸吕仙祠壁
作者：查慎行
朝代：清
体裁：七言绝句

百念全消一老夫，神仙不信信浮屠。直饶赠枕成何用，鼻息如雷梦已无。
题邵甘来汇水村居图
作者：查慎行
朝代：清
体裁：七言绝句

修篁出屋柳沿堤，牛放前滩鸭后溪。吹得读书声过耳，钓丝风色板桥西。
题邹古愚望日图小影二首·其一
作者：查慎行
朝代：清
体裁：七言绝句

邹生真与古为徒，人谓生狂自号愚。不恋桑榆收晚景，却回岩电向东隅。
题邹古愚望日图小影二首·其二
作者：查慎行
朝代：清
体裁：七言绝句

君如要看榑桑日，试上鹰窠万仞巅。只合俯身临碧海，何须仰面望青天。
题邹毅仁书剑图
作者：查慎行
朝代：清
体裁：古风

学书差足记姓名，学剑无过一人敌。英雄竟以成败论，二语千年供指摘。我持此论君勿疑，潦倒粗言身所历。方当出游气盛壮，逸足谁堪受羁靮。有文曾诩吊战场，有力能誇控鸣镝。蹉跎祖逖难着鞭，烂熳陈琳徒草檄。收身十载赴场屋，往往雄风避雌霓。眼看骐骥尽先登，驽钝悲嘶仍皂枥。天涯行旅惯黑瘦，世上男儿多白晰。读书击剑两无成，邓禹笑人终寂寂。子才去我固十倍，射扎穿杨准悬的。胡为垂翅亦䙰褷，予美谁侜邛有鹝。三年奏牍困方朔，五十吟诗笑高适。马应换妾刀赠人，龟手如何学絣䌟。薄田可耕池可钓，良耜畟畟竿籊籊。还君此画一展然，寒尽知年不须历。
题邹舜五采莼图卷子次陈眉公旧韵
作者：查慎行
朝代：清
体裁：古风

叩舷声动吴歌起，沙户生涯杂鱼米。此中有莼谁识之，埋没苍烟白蘋里。湖波太淡无盐豉，叶自青青茎自紫。脆如雪藕滑春冰，异产宁教餍纨绮。红鲈四腮差可配，二老朝来动食指。弄潮踏浪去何忧，占断湖心一片秋。百年好事留诗画，从此流传到武丘。人间网利多堪虑，莼担年年入城去。未应泽畔少清流，却与贪夫供匙箸。
题郑寒村为魏仿韩画栖鹤图二首·其一
作者：查慎行
朝代：清
体裁：七言绝句

凫雏雁子影参差，簉羽群窥浴凤池。争及寥天秋一鹤，巢松独占旧高枝。
题郑寒村为魏仿韩画栖鹤图二首·其二
作者：查慎行
朝代：清
体裁：七言绝句

携将郑老一幅画，来索查田七字题。我是人间退飞鹢，相逢只爱说岩栖。
题郑春荐庐墓图
作者：查慎行
朝代：清
体裁：七言绝句

旧来宰木已参天，书带重生丙舍前。多少康成门下士，一时俱废蓼莪篇。
题酉君为家少詹侄画四时花卉卷二首·其一
作者：查慎行
朝代：清
体裁：七言绝句

乍惊五色江郎笔，幻出黄筌四季花。知是馀波多绮丽，未妨游戏亦名家。
题酉君为家少詹侄画四时花卉卷二首·其二
作者：查慎行
朝代：清
体裁：七言绝句

吹开吹谢自年年，人世风灾绝可怜。一片丹青非色界，四禅天是养花天。
题酉君同年花果册四首·其一
作者：查慎行
朝代：清
体裁：五言绝句

淡墨染花头，花心点焦墨。不似戏猫图，写生烦设色。
题酉君同年花果册四首·其三
作者：查慎行
朝代：清
体裁：五言绝句

南村有诸杨，不数陈家紫。目瞤朵吾颐，朝来吐馋水。
题酉君同年花果册四首·其二
作者：查慎行
朝代：清
体裁：五言绝句

画竹叶欲密，画兰叶欲稀。破空三五笔，笔笔势如飞。
题酉君同年花果册四首·其四
作者：查慎行
朝代：清
体裁：五言绝句

蒲鸽青连蔓，移根入塞难。曾从天上副，剩许画中看。
题酉君画荔支图二首·其一
作者：查慎行
朝代：清
体裁：古风

四月则太早，七月则太迟。上品贵适中，熟当小暑时。其株皆合抱，赪实高累累。色香与味三，妙取带叶枝。金盘荐华屋，不以远见遗。向非玉堂仙，谁写冰雪肌。冰雪故难剖，略烦点胭脂。如披蔡家谱，而读苏公诗。
题酉君画荔支图二首·其二
作者：查慎行
朝代：清
体裁：古风

粤人既夸粤，闽人亦夸闽。君少饫粤赆，吾衰饱闽珍。两舌虽不同，知味谅乃均。别来各踰纪，梦想犹隔晨。多君绘成图，见画如见真。又复索题句，与传画精神。一枝风露鲜，齿颊回津津。何必三百颗，长作岭南人。
题金匡秀户部南庐图卷子
作者：查慎行
朝代：清
体裁：古风

娄江之水清沧浪，幽居宛在天一方。展开八尺好横幅，令我兴发神苍茫。耕烟笔妙呼欲起，快比并刀能剪水。树高竹密绿两涯，日薄风微香十里。飞来纸上疑有声，采莲歌逐菱歌生。亭台占断清凉国，宜尔三人遗宦情。人间炎热吁可怕，亦有扁舟思稳驾。题诗预作隔年期，来就图中消九夏。
题钱朝采设色花
作者：查慎行
朝代：清
体裁：七言绝句

眼见春归可奈何，一枝花叶自婀娜。问他没骨图成后，破费胭脂得几多。
题镇远中河寺后石洞
作者：查慎行
朝代：清
体裁：七言绝句

一片青山展石屏，天光西豁潕阳城。岂知跃马横戈地，犹有晨钟暮鼓声。
题陆汉标墨菜图
作者：查慎行
朝代：清
体裁：七言绝句

小圃朝来露未晞，早菘青脆晚菘肥。老饕不要园官送，直拟从君攫画归。
题陈允升塞外牧羊图后四首·其一
作者：查慎行
朝代：清
体裁：七言绝句

谁护储胥峙糗粻，开边端合用陈汤。即看士马欢腾后，宴犒犹馀万角羊。
题陈允升塞外牧羊图后四首·其三
作者：查慎行
朝代：清
体裁：七言绝句

横草功名一例看，牧羊何似牧民难。郎潜此日怜头白，辛苦边州两政官。
题陈允升塞外牧羊图后四首·其二
作者：查慎行
朝代：清
体裁：七言绝句

鞭策曾趋万骑先，铙钲亲扈六飞旋。当初应笑栘中监，雪北蒙毡十九年。
题陈允升塞外牧羊图后四首·其四
作者：查慎行
朝代：清
体裁：七言绝句

春草如秧际绿芜，驱群何日首归途。一蓑烟雨村南北，添写巾箱考牧图。
题陈允文圯桥授书图小影
作者：查慎行
朝代：清
体裁：古风

战斗功输运筹亚，英雄勇退神仙舍。谁招四皓出商山，我信留侯本儒者。奇谟秘策乃天授，老父一编事聊假。不然韬略世所知，岂必传从圯桥下。陈生尔意非好奇，那将此景供图写。志大何妨学贤圣，时清未许谈王霸。披图商略意何如，传习师门计有馀。眼前经术皆经济，莫问人间未见书。
题陈子晋孝廉把卷图
作者：查慎行
朝代：清
体裁：古风

邺侯牙签三万轴，插架新如手未触。退之此语微含讥，谓是书多难尽读。陈家雁行好弟兄，一门以内七业成。岂惟过庭学诗礼，已自拾芥联科名。他年捉鼻知不免，归侍晨昏犹把卷。会当读尽乃翁书，为尔披图留望眼。
题陈季方诗册
作者：查慎行
朝代：清
体裁：古风

诗风日以盛，诗义日以乖。忽于波靡中，豁达耳目开。之子非绝俗，而难与俗谐。所关学不学，岂系材不材。春华人亦赏，秋实人亦采。华实所以然，根株故有在。遥遥古今宙，相望恒相待。方谓老眼空，快心今获乃。五十有九章，章章非苟作。犁然见比兴，讽谕于焉托。此中有馀味，深浅视斟酌。子既啜其醇，吾言特糟粕。
题陈履仁登车图小影
作者：查慎行
朝代：清
体裁：七言绝句

手拂双花五鬣云，世家文采孰如君。八驺四望寻常事，只要来空蓟北群。
题陈希圣然藜图
作者：查慎行
朝代：清
体裁：七言绝句

閒抛万卷在巾箱，多为官书校勘忙。眼大如箕君莫怪，巳将藜火比萤光。
题陈昆发九还图
作者：查慎行
朝代：清
体裁：古风

陈生示我九还图，丹青妙绝神与俱。镜中有花水有月，湛湛之体如太虚。三身一性尘无惹，离相方能超般若。画中看画孰为真，形外寓形多是假。老夫好佛不希仙，著句殊非蜡脚禅。观色观空空即色，与生同證大罗天。
题陈缄庵前辈西溪探春图二首·其一
作者：查慎行
朝代：清
体裁：七言绝句

宝所塔边松木场，小溪冰泮绿泱泱。竹篙撑到水穷处，腊雪不香春雪香。
题陈缄庵前辈西溪探春图二首·其二
作者：查慎行
朝代：清
体裁：七言绝句

不怕京尘涨帽裙，参横月落正思君。何人唤醒罗浮梦，万壑千岩皆白云。
题陈言扬抱膝图二首·其一
作者：查慎行
朝代：清
体裁：七言绝句

使君与仆孰英雄，寄托如何不约同。此意沈吟应共惜，半生光景画图中。
题陈言扬抱膝图二首·其二
作者：查慎行
朝代：清
体裁：七言绝句

与君识面从儿稚，不觉形容渐失真。同是庚寅吾独老，始怜衣上十年尘。
题项霜田读书秋树根图
作者：查慎行
朝代：清
体裁：古风

读书未必皆识字，涉猎耳目为穷探。此生枉伴蠹鱼老，饱蚀卷帙宁非贪。文成有韵或吞剥，事出无据徒扯挦。熟从牙后拾王李，纤入毛孔求钟谭。橐驼马背所见少，自享敝帚矜蓍簪。雷同不满识者笑，人尽能此燕无函。兰苕翡翠稍秀异，什伯略可数二三。时情祗取供近玩，崇雅删郑谁能谙。我持此论众大怪，相戒勿听无稽谈。廿年砚田困衣食，拨置夙好随娿媕。排辞偶句受人役，渴饮墨汁同潘泔。有时间作崛强语，蓼辛荼苦终非甘。项生乃有嗜痂癖，谬辱推许张颐颔。谓余颇可附同调，与别白黑分青蓝。君才于世故无匹，气象外拓神中含。屡游京洛结文社，独向鲁国称奇男。空拳亦足搏犀兕，大鼎讵止容罂甔。一鞭入海走巨石，千丈倒壑回枯楠。逍遥鸾鹤控紫极，活泼鲂鲤游澄潭。才高气盛心转细，独茧一一丝抽蚕。问君此境岂易到，确有阶级难旁参。向来正得读书力，闭户万卷曾沈酣。源流正变瞭指掌，北斗在北南箕南。光开飞电十行下，机发伏弩千钧担。搜奇抉险富诗料，然后所向无矛锬。庭空树老得秋早，霜色染叶黄于柑。一编信手爱露坐，何用白石藏书庵。命工作图索题句，劘垒相对吾奚堪。遇君尚应三舍避，君愈降气余弥惭。诗成乞与摘纰缪，蹇钝犹冀随骖驔。此间风景有何乐，曷不归去同书龛。
题顾书宣画册竹箘水仙二种·其一
作者：查慎行
朝代：清
体裁：五言绝句

南去尝鸡㙡，北来食松伞。指与红竹菇，画中添土产。
题顾书宣画册竹箘水仙二种·其二
作者：查慎行
朝代：清
体裁：五言绝句

老根如蒜头，大叶如蒜苗。欲抽一寸心，待此冰雪消。
题顾天山南原读书图
作者：查慎行
朝代：清
体裁：古风

吴中多世家，君岂瑛后人。抱奇乃日富，所得在一贫。冰叟昔爱士，门墙分弥亲。我自识君来，今几三十春。姓名达馆阁，踪迹仍风尘。磊落见高才，激昂露天真。深惟读书力，颐此远俗神。精理入毫铓，古言辟菑榛。兀然三尺几，上与万古邻。糟醨殊少味，愿君饮其醇。
题顾桓吴江送别图为纪可亭学博赋
作者：查慎行
朝代：清
体裁：七言绝句

舟移碧草绿波岸，人别晓风残月时。此景此图谁会得，江郎赋笔柳郎词。
题马渔村行路难小影
作者：查慎行
朝代：清
体裁：古风

狂澜打头山压面，局蹐乾坤萦一线。我行畏路知路难，谈虎还防君色变。君家门前池水清，对门山与楼檐平。此中径路坦于掌，作底胸次添峥嵘。画师写图如有托，洗耳听琴差不恶。可怜冰雪七条弦，千万勿弹螗捕蝉。
题高巽亭怡怡园
作者：查慎行
朝代：清
体裁：七言绝句

我爱高家好兄弟，才名标格两争奇。他年离别知不免，记取对床听雨时。
题高江村先生泛槎图小影次韵
作者：查慎行
朝代：清
体裁：七言绝句

葛陂龙化杖如仙，欲捲银河泻作泉。除是先生能镇定，波涛人海正粘天。
题高锡纯羽士画像
作者：查慎行
朝代：清
体裁：古风

猛虎入群牙爪悍，众蛇齧索悬石断。平生却笑费长房，学道工夫才及半。葛陂拄杖辞壶公，随身霹雳搜蛟龙。道人有道兀不动，心在一轮圆镜中。
题鸣野叔趺坐图
作者：查慎行
朝代：清
体裁：七言绝句

华发苍颜映白须，列仙真个是臞儒。一丘一壑谁能画，留待长康自补图。
题龙尾山僧舍
作者：查慎行
朝代：清
体裁：古风

龙形蜿蜒三四里，起伏脽尻露颠趾。秦鞭怒尔屹不移，凿断其腰曳其尾。何年一掉鳞甲摧，蜕骨化石凝坚胚。山僧负土补石缝，长养松竹从婴孩。骈青耸翠皈佛力，镇以精蓝高岌岌。鼍鸣鲸吼海外闻，樵唱渔讴月中入。回首茫茫禹九州，兹山奚啻一浮沤。兰单合是疲牛路，老矣犹能赋近游。
颜学山学宪招同刘坡千林碧山沈昭嗣湖舫燕集
作者：查慎行
朝代：清
体裁：七言律诗

京国频年散素心，湖山一夕盍朋簪。笙歌隔座通荷气，台榭移舟过柳阴。解后不愁佳客少，往还谁似故交深。只惭当路怜才意，犹许方干作醉吟。
额勒苏台闻雁有怀德尹时闻弟乞假将出都
作者：查慎行
朝代：清
体裁：七言律诗

一声哀响落秋旻，列幕灯明夜向分。倦枕何人还不寐，望乡有客最先闻。路长辽海霜前月，天偪阴方雪后云。附尔封书须早达，人间兄弟有离群。
风流子·喜韬荒兄楚归
作者：查慎行
朝代：清
体裁：词

村庄如画里，维舟了、微雨豆花秋。看楚俗携来，人情粔籹，吴霜未老，雁膳蘧蔬。茅斋下、瓦盆随分设，烟火隔厨幽。有兔褐茶香，侍儿纤手，鹅黄酒熟，奴子平头。我歌兄按拍，行乐处、何似竹脆丝柔。才隔巷南巷北，别样风流。问瑞草桥边，谁贻红带，富春江上，自有羊裘。一任酒徒星散，去觅封侯。
风雨中自禾郡携归白紫二色芍药芝田有诗索和次来韵
作者：查慎行
朝代：清
体裁：七言律诗

半月花情阅牡丹，将离与展后期宽。两丛买取浅深色，一艇载将风雨寒。白发衰翁羞独对，紫衣年少笑相看。多缘我相生分别，可爱羊脂爱马肝。
飞云岩
作者：查慎行
朝代：清
体裁：古风

白云本在天，变幻随所到。无端忽堕此，穴地启洞窍。石髓久渐凝，灵姿特神妙。轩轩势欲举，外秀中�骜。坐劳佛力镇，刻画恣凌暴。山灵怒不受，企脚首频掉。犹虞从风扬，出山不可叫。呈形寓百怪，意想得奇肖。昂昂舞狮象，狠狠蹲虎豹。蛟龙护鳞甲，鸾凤披羽翿。或疑人卓立，又似波倾倒。形容口莫悉，览胜难领要。造物太雕刓，将毋元气耗。林泉为映带，旁引转深奥。清阴矗古柏，远响落幽瀑。遂令过客心，出入殊静躁。惜哉灵胜境，乃落西南徼。好事偶一逢，高情复谁较。独留阳明碑，千古表蛮獠。
飞蝗行和少司马杨公
作者：查慎行
朝代：清
体裁：古风

去冬腊雪不盖土，今岁天行旱畿辅。门前有客来故乡，为言千里皆飞蝗。绿陂青野一时失，但见黄云蔽白日。我闻此语方长叹，愁坐不知天宇宽。有声蔌蔌自南至，骤听乍疑风雨势。举头杲杲烧火轮，中庭过影何纷缤。蜻蜓蚱蜢亦群舞，倏度宫城齐振羽。宫城十丈高巍巍，谁能禁尔漫天飞。
食安肃菜
作者：查慎行
朝代：清
体裁：古风

老夫居贫曾种菜，露韭霜菘成替代。朅来窃食大官厨，百瓮黄齑剩馀债。归程晚经安肃县，一碧环城雪初盖。流涎大似逢曲车，颐朵肠鸣难久待。顷筐虽乏园官送，求益何妨担夫卖。银刀削叶土锉烹，柔滑清甘美无对。花猪肥羜真堪唾，野饭村沽差足配。家童相顾旁愕眙，不信主人心笃爱。我愿当官知此味，朘剥毋为里闾害。又愿民间无此色，春社祈年秋报赛。菜畦不蟥田不蝗，过客盘餐聊一快。
食新笋
作者：查慎行
朝代：清
体裁：五言律诗

朔野无修竹，名园擅辟疆。旧皮留虎豹，新角茁牛羊。瀹取庖厨洁，馋生匕箸香。一餐真过分，不似在他乡。
食新米
作者：查慎行
朝代：清
体裁：古风

秋水通港脉，吴船来海滨。稍闻米价贱，欢喜动四邻。荒厨乏宿舂，八月亦食新。虽然营一饱，力恶不出身。薄宦比曼容，退耕输子真。馀惭到僮仆，并作浮惰民。官鼠窃太仓，家鸡仰空囷。物生各分定，吾自栖吾贫。
食橘二首·其一
作者：查慎行
朝代：清
体裁：七言绝句

树树垂垂颗颗匀，山家生计不愁贫。若教朱实仍包贡，那得分甘到野人。
食橘二首·其二
作者：查慎行
朝代：清
体裁：七言绝句

小园一百二十树，摧坏年来成橘薪。每到霜前悲手泽，可堪客里又尝新。
食江瑶柱
作者：查慎行
朝代：清
体裁：古风

河豚岂不佳，中毒时有之。须臾聊为性命忍，当筵辍箸甘被旁人嗤。半生梦想江瑶柱，客或誇示长朵颐。南游无一事，直为口腹宁非痴。土人向我言，惜来非其时。客欲尝此味，请以冬为期。清晨无端食指动，腥风怪雨入座纷离披。天教尤物落吾手，海市忽逐神鞭移。常鳞凡介尽辟易，独许上品当釜锜。其形初如羊角合，倏若蝙蝠两翅张䙰褷。格高味厚少为贵，中间甲柱孤撑支。瀹以百沸汤，逡巡发华滋。鲜于金盘露，洁比白玉脂。食经百六十五卷，鸣姜点酱无不宜。良庖俗庖两两割烹好，方法不用传严龟。退之引类及章举，坡老比儗到荔支。二公评骘竟谁是，吾方饱啖不暇措一辞。
食荠
作者：查慎行
朝代：清
体裁：七言绝句

朝来食指无端动，走觅邻园又一奇。薄雪乍消青冒土，满篮香荠未花时。
食莲藕有感
作者：查慎行
朝代：清
体裁：五言律诗

莲藕同时卖，湖鲜贱勿论。劈蓬香爪甲，嚼雪脆牙龈。过客连樯贩，居民种水繁。好为来岁计，采实合留根。
食薹心菜
作者：查慎行
朝代：清
体裁：古风

用心霜雪馀，尺寸取易长。土膏发春雨，其叶沃以光。渐见碧玉篸，枝枝叶中央。初来但小摘，烂熳抽四旁。花时篱落间，色比黄金黄。而我乃为口，斸归满筠筐。芼之供盘餐，指动齿颊香。贫家寡私奉，婢仆皆品尝。可无勤惰分，于此示激扬。园丁给宜厚，特以匙箸偿。山田岁不登，老圃聊救荒。所惭劳汝力，充我藜苋肠。
食蟹有感
作者：查慎行
朝代：清
体裁：五言绝句

稗是荒田稻，民间敢告饥。无肠怜若辈，多足自能肥。
食鱼
作者：查慎行
朝代：清
体裁：五言律诗

泲水今年大，河鱼逆上流。垂竿来接尾，举网出骈头。童仆餐皆餍，庖厨弃不留。多年京洛住，此味当珍馐。
食鸡头
作者：查慎行
朝代：清
体裁：七言绝句

芡盘每忆家乡味，忽有珠玑入我喉。绝胜尝新会灵观，鸡头池上剥鸡头。
饮刘蘧庵光禄慕园二首·其一
作者：查慎行
朝代：清
体裁：五言律诗

恬澹知君性，中年早罢官。自耽泉石趣，转觉世途难。为我开花径，携樽就药栏。肯辜杨柳月，深坐到更阑。
饮刘蘧庵光禄慕园二首·其二
作者：查慎行
朝代：清
体裁：五言律诗

此来吾有幸，别圃得春光。地主留花待，诗情被酒狂。款门烦两使，爱客到诸郎。千里能相就，何须置郑庄。
饮十字坡茶庵
作者：查慎行
朝代：清
体裁：古风

连冈踏成泥，山骨似无石。污池之所潴，土赤水亦赤。瓢浆乃时需，解渴聊饮血。一饮不自持，吁嗟远行客。
饮同年丛汝霖桂林学署兼志别
作者：查慎行
朝代：清
体裁：五言律诗

不以他途杂，时犹剩此官。名传人口易，实获士心难。行色春将晚，离筵花正残。蛮城一杯酒，怀抱若为宽。
饮周柯云家玉兰花下
作者：查慎行
朝代：清
体裁：古风

小船撑入菰蒋牙，主人如客偶在家。入门一揖仰面笑，玉树正吐墙头花。此花畏雨兼畏日，难得春来好天色。今朝恰是养花天，又被狂风恣狼籍。兴来相就席乍移，无酒酤我我不辞。杯中自吸冰雪影，纸上谁赏琼瑶词。白云茫茫屋上下，醉眼迷离两相射。钩帘何用更烧灯，自有花光能照夜。
饮张民瞻斋
作者：查慎行
朝代：清
体裁：七言律诗

山墙藤蔓走龙蛇，指点相过路不赊。却喜邻居连北巷，每拈书籍问东家。凉生翠盖亭边雨，风落红薇屋角花。借取深杯还接烛，不愁官鼓夜催挝。
饮瓯宁陈明府陛来县斋
作者：查慎行
朝代：清
体裁：五言律诗

京国三年别，溪山半日留。眼中逢地主，意外系归舟。对酒宽相忆，当歌感昔游。应怜旧同学，临老独漂流。
饮胡都阃德庵署中荷亭上二首·其一
作者：查慎行
朝代：清
体裁：七言绝句

三十馀年话旧游，也曾投笔觅封侯。邯郸枕上梦初觉，一笑看成两白头。
饮胡都阃德庵署中荷亭上二首·其二
作者：查慎行
朝代：清
体裁：七言绝句

柳外风来洒面凉，雨馀三亩好池光。借君酒盏劝君醉，莫负满亭荷叶香。
饮陈集斯乌石山庄
作者：查慎行
朝代：清
体裁：古风

炎天尘满街，褦襶何太苦。野人寡酬酢，一饭必择主。陈生静者流，邀我游椒坞。小楼城北面，豁达寄檐宇。渐入转幽深，忽高迷步武。清泉閟岩窦，涓滴时复吐。碧眼贮渟泓，泻为荷芰渚。隔篱微辨径，叠石不带土。瘦竹走长鞭，淡花垂细乳。木桃正垂实，错落指可数。中无一蝉嘶，上有独鹤舞。孤亭出林表，七塔皆下俯。客来导攀跻，赤日方卓午。清凉彻山骨，快若新过雨。善病君得閒，息交吾独取。何当把镵柄，共治黄精圃。
饶阳道中作
作者：查慎行
朝代：清
体裁：古风

我前冬日暖，我后北风狂。向背苟异宜，一身判阴阳。矧乃别形体，疾痛焉能详。造物岂不仁，饥寒盈道傍。目存力匪逮，恻恻中自伤。
馀干道中
作者：查慎行
朝代：清
体裁：七言律诗

新烟几点散晴霞，远岸残桃晒网家。莎草一汀长带鹭，湖田二月巳鸣蛙。葱葱晓日衔山秀，袅袅春风赴柳斜。自笑薄游缘底事，涨痕空记去年沙。
馆陶早饭题壁
作者：查慎行
朝代：清
体裁：五言律诗

杨桩迷野岸，枣刺拒城壕。小县门常闭，纡途仆告劳。半窗东日暖，一饭北风饕。聊记吾曾到，留诗过馆陶。
香炉峰下寻香山草堂故阯
作者：查慎行
朝代：清
体裁：古风

古寺折而南，一峰矗香炉。北有草堂阯，荒榛穴鼪鼯。白公真天人，笑傲凌中区。本挟烟霞性，历游仕宦涂。当其卜筑时，意已忘羁孤。人生营菟裘，宁必皆故庐。等是有兴废，此中别贤愚。
香螺
作者：查慎行
朝代：清
体裁：五言绝句

螺女江边产，形庞味特奇。客厨贪一饱，空壳付僧吹。
马坊口大风送刘大山还京次座主韵
作者：查慎行
朝代：清
体裁：七言律诗

明波如镜泻天津，忽捲狂飙万斛尘。酒色难宽临别恨，杨花只似未归人。家贫不信贪为客，母在尤应重此身。重过杏园休怅望，等閒狼藉道旁春。
马素村北归见过
作者：查慎行
朝代：清
体裁：五言律诗

进士几时进，归舟暂海涯。未寻松菊径，先过竹林家。瓮拆销愁酒，灯繁送喜花。别中何限事，欢喜问京华。
马素村叠鱼字韵见寄八叠前韵
作者：查慎行
朝代：清
体裁：七言律诗

拙于鸠更懒于鱼，百念俱灰白发馀。巳觉浮名原假设，未知禅味究何如。隙窥野马纷无主，粉蚀瓜牛累有庐。炳烛光阴君错料，只图遮眼不看书。
马衎斋筮易得渐二爻既以名其居复绘小影坐磐石旁竹垞老人旧书于磐二字今以图来索题附缀数语义尽于卦无取旁求也
作者：查慎行
朝代：清
体裁：古风

离于干，即于磐。起居无时，惟石之安。止以为巽兮，木因乎山。于陵于陆兮，抑岂鸿之所难。
驻跸桦榆沟特给官房止宿感恩恭纪
作者：查慎行
朝代：清
体裁：七言律诗

千帐连云并出关，受廛何幸预清班。炎埃气隔无三㐲，覆载恩深抵万间。新瓦鳞鳞宜听雨，短墙面面好看山。风餐露宿原臣分，每被殊荣辄汗颜。
驻跸鞍子岭连雨骤凉
作者：查慎行
朝代：清
体裁：七言律诗

复磴中涵金碧姿，小青山外跸初移。爱迎岚翠晨趋直，贪傍灯明夜咏诗。泉脉曲通行帐外，雨声浑似滴篷时。水晶宫殿清凉国，传语人间总未知。
高声伯诜仲兄弟年皆近八旬秋来先后除授教职入冬相继云亡良可悯也
作者：查慎行
朝代：清
体裁：五言律诗

高家老兄弟，得秩不辞卑。白首同归日，青毡未暖诗。天宁留硕果，世渐少名师。野外谁传讣，惟应哭所知。
高宝漕渠夏秋凡两决半月前堤工始就舟行过此有感而作
作者：查慎行
朝代：清
体裁：五言律诗

民力东南竭，官程西北劳。堤防随处溃，畚锸不时操。粳稻连塍没，菰蒋比岸高。古来论水利，岂独为通漕。
高寨
作者：查慎行
朝代：清
体裁：五言绝句

绿蕨荒无际，黄茅直到天。秪因乡路远，犹自恼啼鹃。
高岭庵小憩
作者：查慎行
朝代：清
体裁：五言律诗

再上已无路，中休宜有庵。花阴移客座，松气接僧谈。俯视风斯下，端居户正南。一泉香积味，惭愧荷分甘。
高慎旃罢官入都索赠行之句
作者：查慎行
朝代：清
体裁：七言律诗

八年远宦阻回车，万里高堂怅倚庐。归路巳迟鸿雁后，逢人犹说乱离初。兰成恨满江南赋，孝穆情真仆射书。此去朝家崇吏事，崔瞻蕴藉比何如。
高斯亿为余画竹以诗报之
作者：查慎行
朝代：清
体裁：古风

画竹原从草书出，眼中孰是张芝笔。高生善书久绝伦，馀技兼为竹写真。自言亦用狂草法，颇觉游戏能通神。无诸城中少修竹，客舍连旬苦炎毒。赖君妙手补化工，为我一挥终十幅。幅终掷笔风雨来，野人疏爽心颜开。须臾雨止墨光湿，润入纸背生苍苔。老龙蜕骨瘦崛强，翠凤掉尾纷毰毸。魄雄气大腕力壮，尽扫筱簜皆凡材。忽然幻作铁钩锁，世有诚悬应识我。渭川千亩胸郁蟠，放纵精微无不可。文湖州派继者难，后来独推王孟端。人间多画风中柳，珍重萧郎十五竿。
高斯亿为余画竹以诗报之
作者：查慎行
朝代：清

画竹原从草书出，眼中孰是张芝笔？高生善书久绝伦，馀技兼为竹写真。自言亦用狂草法，颇觉游戏能通神。无诸城中少修竹，客舍连旬苦炎毒。赖君妙手补化工，为我一挥终十幅。幅终掷笔风雨来，野人疏爽心颜开。须臾雨止墨光湿，润入纸背生苍苔。老龙蜕骨瘦崛强，翠凤掉尾纷毰毸。魄雄气大腕力壮，尽扫筱簜皆凡材。忽然幻作铁钩锁，世有诚悬应识我。谓川千亩胸郁蟠，放纵精微无不可。文湖州脉继者难，后来独推王孟端。人间多画风中柳，珍重萧郎十五竿。
高淳
作者：查慎行
朝代：清
体裁：五言律诗

县小无城郭，桥长即水门。鱼虾鯹作市，鹅鸭闹如村。曲曲樯随岸，丛丛柳抱园。渐知江路近，盈缩视潮痕。
高邮舟中
作者：查慎行
朝代：清
体裁：七言绝句

蒋牙荻笋碧于天，涸水濒湖出葑田。鸥鹭较多人较少，断桥边有卖鱼船。
高邮道中
作者：查慎行
朝代：清
体裁：古风

北风吹折荒滩芦，四无顷亩纯浸湖。周遭三十六陂水，中置一城形覆盂。城头角声晓如诉，城外人家半渔户。我来正及积潦收，但见飞凫导前路。买鱼射鸭值几钱，所愁米贵厨无烟。水乡作客大不易，嗟尔居民诚可怜。
鱼台道中
作者：查慎行
朝代：清
体裁：五言律诗

一碧开平远，居人就土泉。断山连石麓，涸水益湖田。风俗佃渔地，菰蒋雁鹜天。自惭生理拙，飘泊过年年。
鱼沟看桃
作者：查慎行
朝代：清
体裁：七言绝句

一村桃间一村柳，日气射花红扑鞍。此事今年真过分，江南江北两回看。
鱼苗船
作者：查慎行
朝代：清
体裁：七言绝句

几片红旗报贩鲜，鱼苗百斛楚人船。怜他性命如针细，也与官家办税钱。
鲇鱼口中流一山俗名小普陀绝顶佛阁颇尽结揽之胜
作者：查慎行
朝代：清
体裁：七言律诗

神山海外绝经过，此地名传小普陀。两岸楼台疑蜃气，中流日月隘鳌波。桑田有劫终成幻，松顶盘空老作窝。我是游人怜偶到，钟声回首夕阳多。
鲎鱼
作者：查慎行
朝代：清
体裁：古风

介属鱼其名，雌雄同一束。爬沙苦无力，安用十二足。
鸡冠砦
作者：查慎行
朝代：清
体裁：七言绝句

丝路微从鸟道分，半空鸡犬隔江闻。雨声飞过岩头砦，多少人家是白云。
鸣鹤亭诗为关中张凤举赋四首·其一
作者：查慎行
朝代：清
体裁：七言绝句

不织筠笼但筑亭，红栏日日看梳翎。人间只有张公子，合向天河伴翼星。
鸣鹤亭诗为关中张凤举赋四首·其三
作者：查慎行
朝代：清
体裁：七言绝句

饮啄依人不自持，都缘骨瘦便称奇。云霄尽有孤飞处，偏爱亭亭独立时。
鸣鹤亭诗为关中张凤举赋四首·其二
作者：查慎行
朝代：清
体裁：七言绝句

隔窗长听读书声，识字多来品倍清。应笑六郎才思劣，羽衣刻木坐吹笙。
鸣鹤亭诗为关中张凤举赋四首·其四
作者：查慎行
朝代：清
体裁：七言绝句

丈八坡陀尺五天，侯门如故客如仙。怜他一片氋氃影，曾上羊公旧舞筵。
鸦拾粒行
作者：查慎行
朝代：清
体裁：古风

牛前仰而犁，鸦后俛以拾。牛岂为鸦耕，鸦因牛得粒。农夫呞牛长苦饥，不如鸦群饱食东西飞。
鸾溪
作者：查慎行
朝代：清
体裁：七言绝句

二老风流路未迷，青松名与白莲齐。若将山水平情较，似觉鸾溪胜虎溪。
鹊桥仙·庚申闰中秋
作者：查慎行
朝代：清
体裁：词

天高露冷，一轮山月，又是十分圆候。平分节序属中秋，问今夕、可平分否。桂丛香过，菊丛香浅，省对新花残酒。若教馀闰带重阳，算此会、已登高后。
鹊桥仙·庭前香橼一本秋杪有脊令来巢踰旬而雏成适有所感漫填此阙
作者：查慎行
朝代：清
体裁：词

燕辞秋社，鸿归秋渚，尔独来巢檐际。一枝稳稳又将雏，颂不了、前兄后弟。田家荆合，韩家桐老，笑问同居几世。明年此树若开花，便比并、诗人常棣。
鹊雏为邻猫所攫
作者：查慎行
朝代：清
体裁：古风

庭南老槐树，当暑花叶敷。有鹊栖其间，雌雄将六雏。毛羽日夜长，饲哺同慈乌。家书故乡来，好客与之俱。查查每预报，喜气充我闾。自谓得所主，永无意外虞。邻家黑白猫，眈视生觊觎。阴藏爪牙毒，上树捷飞鼯。六雏一暴攫，鹊起逐以趋。似将夺虎口，性命还须臾。又似望人援，绕檐群噪呼。仓皇不及救，坐视为嗟歔。我墉被鼠穿，唧唧繁有徒。孔箱盗夜粟，穴纸潜朝幮。汝虽磔百千，饱啖卧氍毹。谁当刻责汝，加以非分诛。鼠黠鹊性良，飞走族亦殊。云胡于此暴，顾独于彼懦。于彼为养奸，于此戕无辜。汝腹纵暂满，汝肠义当刳。吾欲致张汤，诘之定爰书。公然掉尾去，借邻以逃逋。
鹤卵次院长原韵
作者：查慎行
朝代：清
体裁：七言律诗

四生一堕想缘深，阳鸟双栖只在阴。遗种也怜同羽族，托胎谁信有仙禽。云霄已具初生质，浑沌犹全未凿心。他日长鸣听子和，勿将雀鷇比淳音。
鹤雏和院长作
作者：查慎行
朝代：清
体裁：五言律诗

太息胎仙种，无端堕卵生。羽毛存逸性，风露学长鸣。巳作离群立，还看傍母行。鹅王为择乳，鸡粒莫相争。
鹧鸪天·花朝晴出郭闲眺
作者：查慎行
朝代：清
体裁：词

屐齿残泥冷乍消。快晴难得是花朝。六千里路连芳草，廿四番风剩柳条。红犵狫，紫姜苗。乱山何处酒旗招。鹧鸪声里游人少，啼过头桥又二桥。
鹰坊歌
作者：查慎行
朝代：清

风林萧萧夏脱木，坊以鹰名似牛屋。其中最大名海青，戴角森然异凡畜。我初识名自辽史，特产曾传女真独。楛矢同来肃慎庭，初时底贡犹臣服。屡求难厌祸旋结，两国兴亡手翻覆。天教此物雄海东，自长窠雏成一族。康熙天子神圣姿，驾驭英雄兵不黩。每因缵武勤校猎，远致奇毛比臣仆。紫荆关外秋气高，狐兔宁容草间伏。腥风霍霍满天地，白日无光散原陆。扬旃表貉出从禽，王用三驱力争戮。是时海青更精悍，臂出绿鞲调养熟。翻身一去高没云，注目秋空走马逐。蹄间十丈莽开阔，蓦过林峦跃坑谷。忽看天半挟天鹅，奔电流星下投速。羽林健儿拍手笑，奏凯不烦遗矢镞。却来敛融复依人，仍以黄绦掣双足。三时饲养一朝用，如许恩波等休沐。奉先性在饥附人，定远功成飞食肉。不知给俸视几品，肥瘦论斤常量腹。生牛乍割血犹红，小鸟一吹毛尽秃。见人作势俄耸肩，独立有时还侧目。无端对此我心恻，相向移时额颦蹙。狮儿瞰虎鱼食虾，吞噬成风伤末俗。生意渐微真可叹，杀机欲动休轻触。以仁易暴古所去，恃猛争强非汝福。我愿皇天仁百物，常产凤凰生鸑鷟。自然郊薮萃祯祥，盛世多珍四灵畜。
鹰坊歌·其一
作者：查慎行
朝代：清

风林萧萧夏脱木，坊以鹰名似牛屋。其中最大名海青，戴角森然异凡畜。我初识名自辽史，特产曾传女真独。楛矢同来肃慎庭，初时底贡犹臣服。屡求难厌祸旋结，两国兴亡手翻覆。天教此物雄海东，自长窠雏成一族。
鹰坊歌·其二
作者：查慎行
朝代：清

康熙天子神圣姿，驾驭英雄兵不黩。每因缵武勤校猎，远致奇毛比臣仆。紫荆关外秋气高，狐兔宁容草间伏。腥风霍霍满天地，白日无光散原陆。扬旃表貉出从禽，王用三驱力争戮。是时海青更精悍，臂出绿鞲调养熟。翻身一去高没云，注目秋空走马逐。蹄间十丈莽开阔，蓦过林峦跃坑谷。忽看天半挟天鹅，奔电流星下投速。羽林健儿拍手笑，奏凯不烦遗矢镞。却来敛融复依人，仍以黄绦掣双足。三时饲养一朝用，如许恩波等休沐。奉先性在饥附人，定远功成飞食肉。不知给俸视几品，肥瘦论斤常量腹。生牛乍割血犹红，小鸟一吹毛尽秃。见人作势俄耸肩，独立有时还侧目。无端对此我心恻，相向移时额颦蹙。狮儿瞰虎鱼食虾，吞噬成风伤末俗。生意渐微真可叹，杀机欲动休轻触。以仁易暴古所去，恃猛争强非汝福。我愿皇天仁百物，常产凤凰生鸑鷟。自然郊薮萃祯祥，盛世多珍四灵畜。
鹰坊歌同实君恺功作
作者：查慎行
朝代：清
体裁：古风

风林萧萧夏脱木，坊以鹰名似牛屋。其中最大名海青，戴角森然异凡畜。我初识名自辽史，特产曾传女真独。楛矢同来肃慎庭，初时底贡犹臣服。屡求难厌祸旋结，两国兴亡手翻覆。天教此物雄海东，自长窠雏成一族。康熙天子神圣姿，驾驭英雄兵不黩。每因缵武勤校猎，远致奇毛比臣仆。紫荆关外秋气高，狐兔宁容草间伏。腥风霍霍满天地，白日无光散原陆。扬旃表貉出从禽，王用三驱力争戮。是时海青更精悍，臂出绿鞲调养熟。翻身一去高没云，注目秋空走马逐。蹄间十丈莽开阔，蓦过林峦跃坑谷。忽看天半挟天鹅，奔电流星下投速。羽林健儿拍手笑，奏凯不烦遗矢镞。却来敛翮复依人，仍以黄绦掣双足。三时饲养一朝用，如许恩波等休沐。奉先性在饥附人，定远功成飞食肉。不知给俸视几品，肥瘦论斤常量腹。生牛乍割血犹红，小鸟一吹毛尽秃。见人作势俄耸肩，独立有时还侧目。无端对此我心恻，相向移时额颦蹙。狮儿啖虎鱼食虾，吞噬成风伤末俗。生意渐微真可叹，杀机欲动休轻触。以仁易暴古所云，恃猛争强非汝福。我愿皇天仁百物，常产凤皇生鸑鷟。自然郊薮萃祯祥，盛世多珍四灵畜。
鹰毛扇
作者：查慎行
朝代：清
体裁：五言律诗

棱棱疑戴角，六翮旧称雄。谁剪摩云势，而为弄袖风。近身无弃物，当暑奏奇功。莫逐斑妃扇，秋来怨箧中。
鹿眠场
作者：查慎行
朝代：清
体裁：七言绝句

山人陈迹久荒唐，石洞新移近讲堂。町疃年年秋草没，儿童偏指鹿眠场。
麦无秋行
作者：查慎行
朝代：清
体裁：古风

三春雨多二麦荒，脔卷尽萎田中央。大麦茎长穗未起，小麦茎短叶早黄。楝花风过缫车傍，忆得年时麦上场。场乾日烈声拍拍，打麦作糜汤饼香。腰镰往刈才盈尺，雉尾䙰褷藏不得。惊人角角渡水鸣，别向原头草间活。可怜鸦鹊不知时，群下荒畴觅馀粒。我为老农语鸦鹊，明年好收从尔食。明年好收理则那，只愁无种将奈何。
麦秋
作者：查慎行
朝代：清
体裁：七言绝句

桑畴宜暖麦宜寒，宵旰忧勤亦少宽。亲见江淮民乐业，清和天气好回銮。
麦饭亭
作者：查慎行
朝代：清
体裁：七言律诗

苍皇那免叹途穷，大业几隳小衄中。名号未尊谁是贼，英雄有识独从公。两河子弟收星散，一饭君臣见始终。值得将军依大树，不劳上殿更争功。
麻阳田家二首·其一
作者：查慎行
朝代：清
体裁：古风

牛羊争隘巷，井臼荫高木。村村聚一姓，鸡犬并食宿。兵荒分同死，男女不轻鬻。所以五溪蛮，古来多巨族。
麻阳田家二首·其二
作者：查慎行
朝代：清
体裁：古风

俗贫盗见弃，夜户可不设。翻为防逃兵，乡社有团结。隔河闻人声，睒睒鬼灯灭。我欲从之言，灌莽高八尺。
麻阳运船行
作者：查慎行
朝代：清
体裁：古风

麻阳县西催转粟，人少山空闻鬼哭。一家丁壮尽从军，老稚扶携出茅屋。朝行派米暮雇船，吏胥点名还索钱。辘轳转絙出井底，西望提溪如到天。麻阳至提溪，相去三百里。一里四五滩，滩滩响流水。一滩高五尺，积势殊未已。南行之众三万馀，樵爨军装必由此。小船装载才数石，船大装多行不得。百夫并力上一滩，邪许声中骨应折。前头又见奔涛泻，未到先愁泪流血。脂膏已尽正输租，皮骨仅存犹应役。君不见一军坐食万民劳，民气难苏士气骄。虎符昨调思南戍，多少扬麾白日逃。
黄晦木先生从魏青城宪副乞买山资将卜居河渚有诗十章志喜邀余同作欣然次韵亦如先生之数·其一
作者：查慎行
朝代：清
体裁：七言律诗

黄竹先生今夏黄，自离商岳走踉蹡。青钱易长苔莓路，画藁频移薜荔墙。未就丹砂颜屡换，欲寻白社愿难偿。身经开宝流离后，那问西川旧草堂。
黄晦木先生从魏青城宪副乞买山资将卜居河渚有诗十章志喜邀余同作欣然次韵亦如先生之数·其七
作者：查慎行
朝代：清
体裁：七言律诗

乐事从来出苦辛，错将劳尾比枯鳞。眼空身世残䃆劫，日漏轩窗过隙尘。方外衣冠惊俗客，梦中坟墓抵归人。碧幢红堵村村遍，肯笑繁华不称贫。
黄晦木先生从魏青城宪副乞买山资将卜居河渚有诗十章志喜邀余同作欣然次韵亦如先生之数·其三
作者：查慎行
朝代：清
体裁：七言律诗

力圃虽艰胜力耘，多时吟峤望停云。未完婚嫁何多累，投老关河正失群。菜把恩羞叨地主，荐章名幸脱徵君。故人高义倾颓俗，薄俸能为卜筑分。
黄晦木先生从魏青城宪副乞买山资将卜居河渚有诗十章志喜邀余同作欣然次韵亦如先生之数·其九
作者：查慎行
朝代：清
体裁：七言律诗

一痕龟墨食江郊，从此深居远市朝。椰子冠从方士借，笋皮鞋赴老僧招。定巢屋角晨依鹊，挟弹林端夜逐鸮。马迹车轮何处觅，遁仙名籍在丹霄。
黄晦木先生从魏青城宪副乞买山资将卜居河渚有诗十章志喜邀余同作欣然次韵亦如先生之数·其二
作者：查慎行
朝代：清
体裁：七言律诗

覆巢事过俨他生，回首风波噩梦惊。硕果两朝谁斗健，白头一意自孤行。纵横钩党清流祸，峭茜风期月旦评。几为借柯怜病鹤，羽毛如雪照人明。
黄晦木先生从魏青城宪副乞买山资将卜居河渚有诗十章志喜邀余同作欣然次韵亦如先生之数·其五
作者：查慎行
朝代：清
体裁：七言律诗

松木场遥路向西，人言罨画似西溪。雨中绿树鸡豚栅，霜后黄云粳秫畦。琴筑铿锵声落涧，风花高下踏成蹊。凭君指点神先王，可待游人为品题。
黄晦木先生从魏青城宪副乞买山资将卜居河渚有诗十章志喜邀余同作欣然次韵亦如先生之数·其八
作者：查慎行
朝代：清
体裁：七言律诗

钓台何必尽桐江，床下人来拜老庞。隐几湖山归四壁，捲帘风雨到西窗。花源旧隐今何代，白鹤新居即此邦。已约邻翁勤斩竹，与排蟹椵打鱼桩。
黄晦木先生从魏青城宪副乞买山资将卜居河渚有诗十章志喜邀余同作欣然次韵亦如先生之数·其六
作者：查慎行
朝代：清
体裁：七言律诗

数折溪桥两版门，也须插槿植篱樊。閒携翠竹红藤杖，晴晒牛衣犊鼻裈。耕读新功儿解课，渔樵故事客能援。名香老研随身具，目击谁知道亦存。
黄晦木先生从魏青城宪副乞买山资将卜居河渚有诗十章志喜邀余同作欣然次韵亦如先生之数·其十
作者：查慎行
朝代：清
体裁：七言律诗

槃涧时清且寤歌，欠伸光景底消磨。年丰米谷登场贱，水阔鱼虾漏网多。勿药肯教眠食减，不祥端赖鬼神呵。鸡豚预有登堂约，慰我归来兴若何。
黄晦木先生从魏青城宪副乞买山资将卜居河渚有诗十章志喜邀余同作欣然次韵亦如先生之数·其四
作者：查慎行
朝代：清
体裁：七言律诗

方丈蓬莱事不经，收心风物到园亭。红蕖艳后蝉遗蜕，黄菊开时雁拂翎。感遇诗还工属对，垂帘卜屡验奇零。少微越国真高士，移向吴天只一星。
黄梅无雨叹
作者：查慎行
朝代：清
体裁：古风

舍南舍北单鸠鸣，入梅入时一月晴。蕴隆虫虫地欲裂，日出杲杲天无情。人间只有为农苦，天且不怜谁恤汝。踏车时节亟催科，敲朴声中泪成雨。
黄梅纪灾
作者：查慎行
朝代：清
体裁：五言律诗

播种多黄萎，如遭旱魃焚。雨痕青没草，碱气白成云。乐土今安适，奇荒古未闻。空烦春夏鳸，应候趣耕耘。
黄河中流见月出口占一绝
作者：查慎行
朝代：清
体裁：五言绝句

谁谓河流浊，吾疑彻底清。一眉残月影，镜里看初生。
黄河厓大水断路由董树口晚投苦水铺
作者：查慎行
朝代：清
体裁：七言律诗

黄河故道久扬尘，惊见狂澜限鬲津。已是泥涂又阴雨，载濡马首况车轮。野航待渡如须友，村落初经屡问人。可但平原成畏路，此来何处不逡巡。
黄河待渡
作者：查慎行
朝代：清
体裁：古风

远行疲长途，春昼赴急景。柅车柳阴下，稍觉白日永。黄埃渡河来，风气变凄冷。奔湍怒流浊，拍岸高过顶。千樯万樯形，倒视无一影。沙崩人迹散，月上波响静。众涉邛敢争，及兹放孤艇。
黄河打鱼词
作者：查慎行
朝代：清
体裁：古风

桃花春涨冲新渠，船船满载黄河鱼。大鱼恃强犹掉尾，小鱼力薄唯噞水。鱼多价贱不论斤，率以千头换㪷米。河壖大潦秋不登，今年两税姑停徵。但愿田荒免逋赋，与官改籍充渔户。
黄泥山村看桃同钱道耕倪上韩家兄子敬南城友日侄声山
作者：查慎行
朝代：清
体裁：古风

春洲云煖烟濛濛，天势四垂浓霭中。一望千樯万樯外，绿杨芳草交青葱。沿洄曲岸行数里，小艇阁沙水忽穷。舍舟联袂赴村落，胜境引入桃花丛。迷离景光耀平野，烂熳高燄烧晴空。秾华似悭微雨著，繁蕊欲拆朝阳烘。居民补缀好图画，屋茅篱竹家家同。沙湾汀滢限南北，径路曲折迷西东。老人衣冠称古貌，往往负戴随儿童。隔花姹娅自呼伴，笑语巳断迎回风。牛羊未归隘巷静，鸡犬乱走柴门通。武陵光景在人世，但患放棹无渔翁。两头弦管百壶酒，醉梦一醒风尘胸。江村草堂我亦有，颇笑此景他乡逢。韶华经眼况偶到，有意留恋终匆匆。章江夕阳催晚渡，水面回看红云红。
黄石矶
作者：查慎行
朝代：清
体裁：七言律诗

水浅舟胶细作鳞，半篙撑过石��。风传茅店楝花信，山作画家荷叶皴。鼓角自鸣孤戍垒，江湖暗老独游人。邮签不用长年报，熟路重来免问津。
黄螺
作者：查慎行
朝代：清
体裁：五言绝句

藏尾露两角，肉黄漫多腥。时于蜗壳中，自负枵然形。
黎峨城北福泉山张三丰礼斗亭尚存
作者：查慎行
朝代：清
体裁：七言律诗

清池照影树扶疏，昼静廊空想步虚。阅世人来棋散后，出山云澹雨晴初。穷尘滚滚孤亭在，浩劫茫茫百战馀。华表鹤归应有泪，旧时城郭半丘墟。
黎峨道中二首·其一
作者：查慎行
朝代：清
体裁：七言绝句

马滑前冈冷未消，一鞭丝雨上衣潮。瘴茅黄过三郎铺，寒水清涵葛镜桥。
黎峨道中二首·其二
作者：查慎行
朝代：清
体裁：七言绝句

青红颜色裹头妆，尺布缝裙称膝长。犵狫打牙初嫁女，花苗跳月便随郎。
黔南署中连接与三子颖右朝手书知德尹已入燕归计遂决先驰诗以寄
作者：查慎行
朝代：清
体裁：古风

出门俦侣稀，苍莽七千里。岂不念离群，徒乱人意耳。素心十馀辈，一散如泼水。同源乃殊流，所到随坎止。行人半萍梗，居者仅桑梓。所恃气谊敦，尺书屡见慰。开椷试终读，感叹忽中起。吾弟赋北征，残冬束行李。严程霜雪恶，急往宁得巳。双亲尚浅土，举念每颡泚。幼弱两三人，田庐讵堪委。我来已天末，欲去难遽尔。鸟道阻且长，戈船塞江汜。主人荷垂谅，告别辄诺唯。僮仆亦欣欣，行期屡屈指。到家幸非远，计日及秋尾。期子赋同归，开园召知己。
黔阳元日喜晴
作者：查慎行
朝代：清
体裁：七言律诗

曙色晴光一片明，乱峰衔雪照孤城。未吹北笛梅先落，才及东风柳便轻。万里烟霜回绿鬓，十年兵甲误苍生。眼前可少丰年兆，野老多时望太平。
黔阳即事口号三首·其一
作者：查慎行
朝代：清
体裁：七言律诗

帐有炊烟戍有楼，山无林木水无舟。王瓜入市家家病，箐雨经梅日日秋。苗妇短裙多赤脚，�僮尺布惯蒙头。兵荒满眼图谁绘，卉服先教递速邮。
黔阳即事口号三首·其三
作者：查慎行
朝代：清
体裁：七言律诗

役夫肩背几曾停，赪尾歌残忍再听。劫过流亡初著籍，碑传德政巳镌铭。羊肠鸟道千盘瘴，马背牛皮百鞘钉。正是西南需饷亟，螳螂川路接蜻蜓。
黔阳即事口号三首·其二
作者：查慎行
朝代：清
体裁：七言律诗

土产丹砂及水银，若论�赕自来贫。蛮分乌白皆名鬼，爨合东西略似人。蒻叶分盐沾鴂舌，槟榔和血点猩唇。水西小马新来贵，买得偏誇内厩珍。
黔阳杂诗
作者：查慎行
朝代：清

玉斧铜标界有无，苴兰城外亟储胥。田横客已辞穷岛，乐毅功难敌谤书。官滥羊头争献镜，谋新鼠穴可乘车。英雄稚子论谁是，广武登临叹有馀。
黔阳杂诗四首·其一
作者：查慎行
朝代：清
体裁：七言律诗

蚩尤百丈吐寒芒，杀气西南莽未央。燕雀君臣空殿宇，蜉蝣身世阅沧桑。乱山似作孤城卫，横戟谁堪一面当。错料夜郎知汉大，井蛙曾此自称王。
黔阳杂诗四首·其三
作者：查慎行
朝代：清
体裁：七言律诗

玉斧铜标界有无，苴兰城外亟储胥。田横客巳辞穷岛，乐毅功难敌谤书。官滥羊头争献镜，谋新鼠穴可乘车。英雄稚子论谁是，广武登临叹有馀。
黔阳杂诗四首·其二
作者：查慎行
朝代：清
体裁：七言律诗

休将卧虎比前禽，诸将功高贼未擒。㭿马隔城边草瘦，幕乌啼晓阵云深。盘江路尽黔疆险，钩栈人从蜀国寻。一片寿阳污血地，浪传田叟哭王琳。
黔阳杂诗四首·其四
作者：查慎行
朝代：清
体裁：七言律诗

吹唇沸地势纵横，约束人称峡路兵。间道无援防豕突，丛祠有火散狐鸣。残年租赕催何急，鬼俗流离命巳轻。勿倚弓刀能杀贼，向来渔猎本苍生。
黔阳蹋灯词五首·其一
作者：查慎行
朝代：清
体裁：七言绝句

川主庙前喧笑来，花蛮狡狯学裙钗。马鞭拦入北门去，閒杀新城普定街。
黔阳蹋灯词五首·其三
作者：查慎行
朝代：清
体裁：七言绝句

雄蜂雌蝶拥官衙，先后轮番唱采茶。忽转歌头翻四季，声声齐和牡丹花。
黔阳蹋灯词五首·其二
作者：查慎行
朝代：清
体裁：七言绝句

不用弯环竹架棚，长条宛转曳红绳。月光人影蒙笼里，一色花篮廿四灯。
黔阳蹋灯词五首·其五
作者：查慎行
朝代：清
体裁：七言绝句

赤脚姎徒闹扫妆，木梳笼鬓去随郎。一年一度芦笙会，又赶春山跳月场。
黔阳蹋灯词五首·其四
作者：查慎行
朝代：清
体裁：七言绝句

龙尾龙头五丈馀，葺鳞镂甲洗兵初。班头旧出灵官阁，鼓板中间领木鱼。
鼠啮书旧作也偶于废簏中得之字句多脱落补缀成篇录存十二韵
作者：查慎行
朝代：清
体裁：五言排律

老去他靡蓄，携归剩有书。疗饥同菽粟，誇富胜菑畬。独嗜宜遭妒，群邪那易除。取憎无若鼠，为蠹岂维鱼。巧伺吹灯后，机乘倦枕初。抱头疑窜矣，衔尾突来如。旁午纷狼籍，零丁费补苴。无牙谁谓汝，利口剧愁余。旷废狸奴职，潜逃酷吏屠。饮河非乏水，弃壤亦馀蔬。仓里宁惊犬，田间可化鴽。如何天地大，苦苦搅蓬庐。
鼠滩
作者：查慎行
朝代：清
体裁：古风

五行纪异古垂戒，衔尾渡江占鼠怪。从来一穴可沈舟，为祸于人岂在大。张汤虽酷未尽除，我今方嫌汉网疏。致令此辈繁有徒，诡托黠状生江湖。安得秦时鞭石法，驱使浮沈逐鹅鸭。太仓溷厕从渠偷，切莫饮水污清流。
齐云山六绝句 其一 天门
作者：查慎行
朝代：清
体裁：七言绝句

仄径丹梯万仞悬，石楠拥盖不知年。不因铁笛吹山裂，那得游人到洞天。
齐云山六绝句 其三 真武殿
作者：查慎行
朝代：清
体裁：七言绝句

两峰狮象对峥嵘，钟鼓声中玉座清。夜夜河魁瞻北阙，羽衣天半坐吹笙。
齐云山六绝句 其二 水帘洞
作者：查慎行
朝代：清
体裁：七言绝句

雨织龙梭香作涎，四时不断吐飞泉。藕丝帘子玲珑影，捲起晴云别有天。
齐云山六绝句 其五 五老三姑峰
作者：查慎行
朝代：清
体裁：七言绝句

急归悔不上匡庐，辜负峰南大小孤。怪事此来仍满愿，巳看五老又三姑。
齐云山六绝句 其六 紫霄崖
作者：查慎行
朝代：清
体裁：七言绝句

轻身直上挟天风，雨外天都望或封。安得近南长见日，与排三十六芙蓉。
齐云山六绝句 其四 香炉峰
作者：查慎行
朝代：清
体裁：七言绝句

禹鼎神奸散九州，谁教一柱峙丹丘。白云巳锁尘寰断，还有香烟在上头。
齐天乐·元夕
作者：查慎行
朝代：清
体裁：词

春来天气不长好，巳经几番风雨。柳态将丝，烧痕犹黑，未办青鞋游具。良宵三五。对烛影摇红，缸花细吐。遥忆家园，隔年灯下小儿女。当时旧踏歌路，听十番大小，拍遍南部。村酒柔情，邻姬索笑，都是梦曾游处。楚南风土。但月黑军城，栖乌匝树。还有楼头，鼕鼕传漏鼓。
齐天乐·寄祝魏青城宪副七十寿
作者：查慎行
朝代：清
体裁：词

傍城烟火环城水，依然旧家乔木。眷列东西，巷分南北，中有涉园幽筑。花边补屋。正结构初成，幅巾归沐。七十平头，官情到此合知足。传来双鬓犹绿。市朝回首处，都是棋局。近社僧来，署门客去，谁奏鹤南飞曲。翠娥持烛。待自琢新词，谱将丝竹。散入春风，早梅香扑扑。
齐天乐·庚申武陵立春
作者：查慎行
朝代：清
体裁：词

绿蘋两岸晴光转，关心乍闻绵羽。树掩蛮旗，草迎塞马，冷落满城箫鼓。寒梅未吐。被横管声声，催开最苦。南陌东郊，有谁结伴讨春去。当时宾客游处，苍苔闲寻遍，犹记题句。野竹遮邻，山茶出屋，此景眼前非故。萧条如许。剩鸥鸟湾洄，几家还住。及泛扁舟，水生挑菜渚。
齐天乐·辛酉贵阳立春
作者：查慎行
朝代：清
体裁：词

东风两度年头尾。新春旧春如替。雪点湘蘋，烟开湖柳，又看山梅到此。蛮妆绾髻。待踏月场开，芦笙旋起。铜鼓声中，青红儿女且欢喜。乡风处处都别，岁华频改换，只添憔悴。鱼上冰鲜，酒迎腊白，略似溪肴村味。东君有意。感就我他乡，依依万里。也拟郊游，鞭丝谁共理。
齐州于县治之左新辟园池名梅花村暇日与客同游索赋
作者：查慎行
朝代：清
体裁：七言律诗

苍苔一曲转东垣，废地俄成十亩园。行处轩窗多入画，望中花柳却疑村。南通海眼安池位，北引山光落酒樽。直作吾庐吾亦爱，萍踪随水欲生根。
齐河
作者：查慎行
朝代：清
体裁：五言律诗

关城馀霸气，鸡犬入齐风。山豁平沙外，天低小县东。鱼盐知俗古，豚酒祝年丰。别有雄繁意，休誇管晏功。
齐门夜泊
作者：查慎行
朝代：清
体裁：七言律诗

扁舟荡样具区东，使尽西南一日风。到岸帆樯烟羃羃，隔河帘阁雨濛濛。忽来人语蛙声外，乱飐灯光水气中。也识去家今较近，酒阑依旧感飘蓬。
齿痛借用昌黎韵
作者：查慎行
朝代：清
体裁：古风

我年五十时，落一牙一齿。故人传良方，盥用井花水。馀存幸牢固，自尔将及纪。午餐漱方撤，晓枕扣而起。清比啄木声，硠硠彻人耳。宁知衰老候，疾苦不由已。积火坏陈龈，浮阳发颓骫。冬来忽拥肿，罅缝生磥硊。难凭药医治，最怕物触抵。苦开酸两颊，乱动憎食指。平吞有哽咽，碍嚼无软美。旁观不知难，相劝进匕匙。黄耆半瓯粥，舌在仅可舐。连绵五昼夜，肿赤乃渐止。痛定得动摇，老夫翻自喜。韩云吾亦云，次第将落矣。平生滋味薄，藜苋徒累尔。时至适摧残，在坚宜有毁。百骸推一例，此蜕已久委。试看叶经霜，终无恋枝理。
龙津阻雪
作者：查慎行
朝代：清
体裁：五言律诗

地少云多处，风饕雪虐时。客程当岁晏，天意警年衰。轻出自成悔，遄归更勿疑。平生多类此，既往可胜追。
龙牙滩
作者：查慎行
朝代：清
体裁：古风

乖龙窃天符，噀雾南入海。无端蜕鳞甲，堕地几千载。帝将驯扰之，不忍甚厥罪。巳令化为石，本性终未改。欲遣水逆流，障川作峞�。河神勿听命，蓄怒更百倍。森然磨其牙，昂首若有待。舟行一不戒，适救鱼鳖馁。幸以险著名，设防亦每每。篙师出全力，遇此愈精采。灭顶世岂无，母贻过时悔。
龙门峡
作者：查慎行
朝代：清
体裁：五言律诗

龙尾千层雪，龙头万斛涛。硖形当绝险，崖势故争高。木马腾槽立，藤蛇络石牢。云端牵百丈，丝路辨秋毫。
龚家渡夏文悯公墓道作
作者：查慎行
朝代：清
体裁：五言律诗

东市朝衣血，西江野哭魂。巳无乡社祭，犹有墓门存。乱水荒阡断，悲风宰木昏。钤山籍官后，得谥即君恩。
龚蘅圃属题摄山秋望图
作者：查慎行
朝代：清
体裁：古风

昔我道金陵，西南出江关。船头东北望，秀色堆烟鬟。长年为指似，此山名伞山。古寺入栖霞，松老苔斑斑。玲珑刻千佛，石骨灵不顽。上有天开岩，镜平圜若环。从兹陟高顶，一览收人寰。孙吴事业荒，南渡衣冠孱。词客吊兴亡，动云清泪潸。探怀发深趣，此事天宁悭。如何雷同声，万口若是班。我友诗力健，清奇写峥潺。好风飒然来，满眼除榛菅。按诗记年月，我在蛮溪湾。重披一幅图，点染纷斑斓。杖藜者数辈，风骨俱珊珊。同时失同游，怅望空往还。凭君添一叶，置我烟波间。
龚蘅圃属题田居图图为王石谷所画三首·其一
作者：查慎行
朝代：清
体裁：七言绝句

我爱西泠龚侍御，候樵开径拟村庄。前身似是黄清远，好补田居辞九章。
龚蘅圃属题田居图图为王石谷所画三首·其三
作者：查慎行
朝代：清
体裁：七言绝句

上浻烟波下噀田，朱陂杨柳陆池莲。为农果若画中乐，吾亦懒寻辟谷仙。
龚蘅圃属题田居图图为王石谷所画三首·其二
作者：查慎行
朝代：清
体裁：七言绝句

更爱虞山王石谷，为君破墨写桑麻。晚年变尽大痴法，潇洒自当名一家。
龚运使榕溪招饮园亭
作者：查慎行
朝代：清
体裁：七言律诗

掷印归家鬓未苍，手栽梧竹辟池塘。到来但觉绿阴好，坐久始知清昼长。客子解衣思避暑，主人投辖怕逃觞。不辞户小拚沈醉，三伏世间无此凉。
�亲王挽诗二首·其一
作者：查慎行
朝代：清
体裁：五言律诗

礼绝三公上，亲为万乘兄。分忘敦棣萼，恤赐备哀荣。傍邷愁云结，回銮泪雨倾。桐阴留画像，存殁感皇情。
�亲王挽诗二首·其二
作者：查慎行
朝代：清
体裁：五言律诗

尚觉春秋富，俄惊泉路长。友于归圣主，文献失贤王。海阔星沉象，天空雁断行。举朝哀挽切，感动为宸章。
南乡子·壬寅春日登阳羡凝秀阁
作者：查慧
朝代：清

箫语唤新晴。小滴珍珠酿欲成。偏是他乡饶节物，清明。已见筠篮卖紫樱。准拟放船行。罨画溪头縠浪生。争说夕阳红处好，零星。一树梨花一水亭。
如梦令
作者：查慧
朝代：清

篱外一痕残雪。池上一丸明月。新种白藤花，不许小鬟轻折。休折。休折。个个养成蝴蝶。
捣练子
作者：查慧
朝代：清

香黯黯，漏盈盈。水仙风里试春灯。翠帘卷后珊窗掩，不怕今宵月太明。
清平乐·湖上泛月
作者：查慧
朝代：清

新凉似曲。酿就西湖绿。醉后尚堪斟百斛。飞下一瓯寒玉。月华小驻桥东。萧萧几阵微风。趁著采莲人去，不知身在秋中。
谒金门
作者：查慧
朝代：清

莺去矣。抛下青梅又几。戏语小鬟来拾起。晶盘同燕喜。这在秋千架底。那在牡丹丛里。半晌功夫寻见未。拈毫闲画你。
与吴茂才夜话
作者：查揆
朝代：清

怜君似秋雁，易起旅人愁。梦醒砧双杵，镫寒雨一楼。黄花吟影瘦，白鹭鬓毛秋。无那聆情话，荒鸡乱唱筹。
谒张忠烈公墓
作者：查揆
朝代：清

楼船兵气黯滃洲，丞相祠堂叱牧牛。雁宕寒深虹贯日，龛山涛落雪惊秋。头颅已送田横岛，妻子虚随范蠡舟。更向江南怀阁部，梅花岭上暮云愁。
汴城
作者：查文经
朝代：清

万家杨柳枕春城，形胜犹传古帝京。艮岳花飞空去鸟，樊楼歌散少啼莺。嵩云西接三川雨，河水东流万古声。欲访玉津园畔路，亭台无际暮烟横。
渡河
作者：查文经
朝代：清

天风一夜扫沈霾，晓树苍苍宿雾开。大海狂飙龙卷去，太行晴色雁擎来。临河莫唱《公无渡》，作楫还思楚有材。万古英雄淘不尽，功高终许画云台。云山迢递不知程，流出蒲昌势莫争。九曲远从天上落，千年一为圣人清。然犀温峤殊多事，击楫祖生壮此行。却笑人心不如水，风波虽起有时平。
渡河·其一
作者：查文经
朝代：清

天风一夜扫沈霾，晓树苍苍宿雾开。大海狂飙龙卷去，太行晴色雁擎来。临河莫唱《公无渡》，作楫还思楚有材。万古英雄淘不尽，功高终许画云台。
渡河·其二
作者：查文经
朝代：清

云山迢递不知程，流出蒲昌势莫争。九曲远从天上落，千年一为圣人清。然犀温峤殊多事，击楫祖生壮此行。却笑人心不如水，风波虽起有时平。
钓台
作者：查文经
朝代：清

大度刘文叔，羊裘有故人。风云付诸将，山水得间身。夷惠无偏拙，巢由亦外臣。先生非避世，无梦学卢生。
苑口晚眺
作者：查昌业
朝代：清

三港迷离水接烟，趁墟人去晚来天。断桥杂树碧云外，落日乱凫红渡边。野寺无镫闻远磬，空山有月见归船。劳君西指长安近，迁客多应住辋川。
乙酉重九日同人由讴歌岭登钟山憩菩提庵分赋得七古
作者：查景
朝代：清

铣溪源自马金落，奔作城壕恣喷礴。钟山厄险实障之，流怒激湍与石搏。天然形胜冠衢西，百里蜿蜒环古郭。萦纡石径绕岩阿，错落云根耸锋锷。时维秋爽景尤清，夙约登高肯辞却。不多游侣尽同心，争拂衣尘理芒屩。多情山鸟叫钩辀，无数岩花散约婥。半山亭峻暂支筇，已揽长空出寥廓。相携贾勇拾级升，路转山回渐开拓。一峰独压众峰青，八面虽高仅半角。金钱牙笏竞朝参，几案文峰似锥卓。久攫世网困尘氛，快豁双眸穷绵邈。山僧留客饷山殽，随意杯盘崇素朴。微参道妙少支言，不露焚修愈诚悫。欲将妙笔绘沧洲，胸次林泉随寄托。兴酣更欲纵清游，啸咏殊惭继康乐。
婺州太守刘汉循别驾董豫周偕余课农游双龙洞归憩西坞吴氏园即事
作者：查景
朝代：清

宿雨初晴水满川，课农好趁绿阴天。官除教养原无事，民力耕耘定有年。北郭烟云归石屋，西园风景胜花田。他时若订林泉约，如此溪山拟卜迁。
赠西林上人
作者：查景
朝代：清

西林师住西林庵，在山不识庐山面。昨持斋钵出山来，仿佛白莲社中见。自言祝发从安国，玄奘世系生同县。旋入延恩主法筵，重开灵境新禅院。半偈语翻千佛场，瓣香缘结三生善。当时知识尽名流，过去光阴如掣电。为宏道愿舍丛林，桑下已辞三宿恋。不招云侣不把茅，一瓢今挂杨街堰。吾闻师言增太息，世出世间遇随变。曾闻茎草化金身，会见淘沙得精饭。槛外青山祇树深，门前流水经溪滟。西林原不让东林，立地谁坚清净愿。社中若继远公游，选胜何如选佛遍。
归里偶题
作者：查曦
朝代：清

故园芳草独归迟，桃叶成阴柳影垂。旧燕语兰春已远，新蝉声动夏初宜。轻纱细葛裁衣日，小市长廊卖扇时。趁此清和好天气，且投莲社一题诗。
病愈九日郊游
作者：查曦
朝代：清

九日身初健，西郊强一游。远山寒积雪，孤树老禁秋。何地寻黄菊，他乡易白头。那堪高处望，风色逼人愁。
归舟至金山阻风五日
作者：查有新
朝代：清

闻说上流江水恶，无数行舟波中落。到眼惊看骇浪奔，恍忽鲸吞与鼍作。连朝况遇打头风，雪浪如山噤舵工。长樯铁鹿沙滩驻，后榜前艘语不通。忽来猛雨如飞砮，疑有斗蛟空际舞。不辨风声与水声，但讶前峰拔老树。有时雨止总风狂，鹢首滔滔接混茫。似忌客行贪利涉，天公作意阻归航。五夜洪涛堆裹宿，雨著箬篷纷渗漉。频移卧具不成眠，差幸停船无倾覆。石尤小缓辑能移，遥见堤边农妇悲。群说圩田秧再插，今番水涨又无涯。
淮阴道中咏芦花和韵
作者：查有新
朝代：清

会忆西溪秋雪铺，冷风苇岸怅羁孤。遥看旅雁过仍宿，近讶閒鸥堕忽无。鹢首和云飞作絮，龙眠带月写成图。高歌独立苍茫裹，一片光延万顷湖。细雨斜风放钓船，有人閒傍荻丛眠。万芽犹忆初成笋，三袅俄看尽作鞭。白鹭茫茫迷极浦，银蟾澹澹映前川。残秋枫叶江边路，此景频经不记年。客到江湖万绪纷，无端秋令又中分。濛濛港畔疑浓雾，滚滚舟边似冷云。红蓼丹枫原是伴，苍葭白露定需君。衔杯竟欲呼穷士，风起寒漪易夕曛。渔翁再到景应非，围绕藤萝荫钓矶。是雪是花群目想，和烟和雨一帆飞。萧萧故垒秋多感，鸭鸭言禽㬉惯依。凌水有人搴作絮，哀鸿遍野正无衣。
淮阴道中咏芦花和韵·其一
作者：查有新
朝代：清

会忆西溪秋雪铺，冷风苇岸怅羁孤。遥看旅雁过仍宿，近讶閒鸥堕忽无。鹢首和云飞作絮，龙眠带月写成图。高歌独立苍茫裹，一片光延万顷湖。
淮阴道中咏芦花和韵·其三
作者：查有新
朝代：清

客到江湖万绪纷，无端秋令又中分。濛濛港畔疑浓雾，滚滚舟边似冷云。红蓼丹枫原是伴，苍葭白露定需君。衔杯竟欲呼穷士，风起寒漪易夕曛。
淮阴道中咏芦花和韵·其二
作者：查有新
朝代：清

细雨斜风放钓船，有人閒傍荻丛眠。万芽犹忆初成笋，三袅俄看尽作鞭。白鹭茫茫迷极浦，银蟾澹澹映前川。残秋枫叶江边路，此景频经不记年。
淮阴道中咏芦花和韵·其四
作者：查有新
朝代：清

渔翁再到景应非，围绕藤萝荫钓矶。是雪是花群目想，和烟和雨一帆飞。萧萧故垒秋多感，鸭鸭言禽㬉惯依。凌水有人搴作絮，哀鸿遍野正无衣。
淮阴道中咏芦花和韵·其四
作者：查有新
朝代：清
体裁：七言律诗

渔翁再到景应非，围绕藤萝荫钓矶。是雪是花群目想，和烟和雨一帆飞。萧萧故垒秋多感，鸭鸭言禽暖惯依。凌水有人搴作絮，哀鸿遍野正无衣。
读罗昭谏谗书
作者：查有新
朝代：清

新登鼍江亘秀气，钟毓乃有江东生。云何十上不中第，英雄落魄同祢衡。穷愁著书祗取辱，书讶自谗谗乃名。沈颜聱书杜罪言，大抵感愤之所成。呜呼文辞馀事耳，世贵气节如山横。先生受知吴越主，首劝大兴勤王兵。钱虽未听心已悟，寻遇真主终归诚。子孙永无僭窃志，大义炳炳由公明。读罢离骚读此册，不辞浊酒缸罍倾。凛然正气塞天地，文能卫道真干城。
雨中同岑华侍御至天竺即景
作者：查有新
朝代：清

一峰收云入，一峰放云出。一峰云不流，雨丝抽乙乙。幸际天骤阴，山路较清谧。不然宝马车，十里纷填溢。入门礼大士，绕栋香烟密。长老拙言词，大逊舍利佛。侍御具辩才，颇似维摩诘。不著文字禅，慧力更无匹。流连云树间，心意同閒逸。尘事未能祛，归舟遂迅发。
晚泊剡溪有感
作者：查有荣
朝代：清

微阴酿雪独无声，系缆沙汀野老迎。芳草绿拖春水影，布帆红带夕阳晴。难抛烟景偏荒学，直为穷愁易损名。底是青溪来访戴，山阴旧梦几曾更。
上元邳州道上次梦白韵
作者：查林
朝代：清

重此宵征圯上过，惟余诗思蹇驴驮。英雄幻迹陈编在，佳节浮生客馆多。霜重月明行不得，怀人忆事夜如何。江南路尽寒犹冽，缓缓春光懒渡河。
恭题常理斋老伯殉节诗
作者：查枢
朝代：清

昔余弱冠钦忠义，髫龄侧听从军事。癸巳之年夏六月，金酋蠢动犹堪记。我祖松茂老观察，出入绝徼无顾忌。是时死事廿六人，常君贞烈鲜私伪。将军误入云漫漫，儒臣谁敢趋而避。运筹帏幄已竭劳，疆场恸洒英雄泪。阴崖错落恶流横，千峰万叠失晴翠。蛮烟瘴雨闭空濛，巢穴隐隐疑深邃。矢岂不可穿，急则莫为备。谋岂无所施，勇若失其智。一时猖獗起西陲，百夫恍若逢魑魅。纷纷小丑乘间来，顷刻难与诸戎掎。卓哉常君气节豪，挺身骂贼遂其志。迄今魂依冰窟中，肝胆尤胜清白吏。浣花溪畔慰忠祠，四时享祀罕与比。幽冥应叨工部诗，吟声多寓褒嘉字。近闻庙宇依北郭，芳址睽隔草堂寺。更与丞相作比邻，柏森森处招以类。少城遥接长白山，秀杰疑为常公积。窀穸重荷圣恩覃，华表咸著旌善意。诵公之诗佩公行，读公之传思公治。甘棠遗爱永且长，慷慨捐躯良足志。可知从政贵读书，处危轻于居安易。千秋竹帛钟铭光，此身弗共草莽弃。
客舍闻钟
作者：查梧
朝代：清

劳劳枕席未曾宁，数到残更侧耳听。一似晨钟催早起，不知孤客夜常醒。
题画
作者：查永鋠
朝代：清
体裁：七言绝句

小楼一角倚江干，放棹谁来鸭嘴滩。立尽斜阳人不见，柳烟深锁碧窗寒。
奉题常理斋大兄殉节诗后
作者：查淳
朝代：清

重述金酋事，萦怀殉节人。死亡惟义在，恩恤自天申。雪徼留方躅，云山仰绝尘。时过经廿载，永忆协恭亲。蠢尔宁无敌，前驱忽被欺。儒臣诚奋勇，危地敢逶迤。血染征衫湿，锋环战马嘶。魂归应有恨，一念重须斯。晋原垂恺泽，舆颂莫能忘。习射关经术，豪吟识蕴藏。筹边曾虑险，报国独留芳。宠锡昭忠烈，铭功溯太常。落落畴如我，无缘作骑兵。凯旋资佐理，公务得从征。拔剑思前绩，登台愧后程。九原如可作，含笑见功成。
奉题常理斋大兄殉节诗后·其一
作者：查淳
朝代：清

重述金酋事，萦怀殉节人。死亡惟义在，恩恤自天申。雪徼留方躅，云山仰绝尘。时过经廿载，永忆协恭亲。
奉题常理斋大兄殉节诗后·其三
作者：查淳
朝代：清

晋原垂恺泽，舆颂莫能忘。习射关经术，豪吟识蕴藏。筹边曾虑险，报国独留芳。宠锡昭忠烈，铭功溯太常。
奉题常理斋大兄殉节诗后·其二
作者：查淳
朝代：清

蠢尔宁无敌，前驱忽被欺。儒臣诚奋勇，危地敢逶迤。血染征衫湿，锋环战马嘶。魂归应有恨，一念重须斯。
奉题常理斋大兄殉节诗后·其四
作者：查淳
朝代：清

落落畴如我，无缘作骑兵。凯旋资佐理，公务得从征。拔剑思前绩，登台愧后程。九原如可作，含笑见功成。
山花子·邻女
作者：查清
朝代：清

嫩色新裁杏子衫。留仙裙染墨斑斑。罗袜覆鞋红一点，踏花残。水底照容容妒月，镜中梳鬓鬓成兰。假使当年吴道子，画应难。
忆秦娥·晚步访曹苇坚
作者：查清
朝代：清

斜桥畔。银丸照破垂杨线。垂杨线。垂垂满地，任侬蹂践。蘼芜碧映溪流浅。槿篱笆护柴门掩。柴门掩，囒囒犬吠，书灯红闪。
感皇恩·柬曹苇坚
作者：查清
朝代：清

莫怪嗜鲈鱼，每怀珂里。接得鱼书眼开翳。山山水水，为甚描将书里。令人常惹望、江南意。此际华亭，桂花香细。绣阁应多消遣计。花间携手，人欲天从何易。梦牵红树，情深无已。
暗香·落梅
作者：查清
朝代：清

飞飞玉屑，第一番风信，吹来轻劣。唤起新妆，镜里纤英正宜贴。乱点丛兰石畔，恍疑是、寻芳蝴蝶。恁叨嘈、翠羽枝头，叫落黄昏月。呜咽。笛声彻。惹古驿荒村，梦魂凄绝。胆瓶冻裂，揉碎寒姿可禁折。寄语天边滕六，把撇下、馀香休灭。使片片，犹恋在、画裙百褶。
望江南·寄曹苇坚
作者：查清
朝代：清

春来也，依旧不相逢。梅放恨无人共赏，书裁幸有雁相通。何日返吴淞。
杏花天·杏花
作者：查清
朝代：清

甚花偷得春风巧。匀粉薄、凝脂犹少。梅花冷淡桃花俏。多被此花占了。蜂蝶采、花容自恼。烟雨润、花容自好。花外酒旗摇飏早。应有醉花人到。
采桑子 其一 答苇坚，步原韵
作者：查清
朝代：清

心情千里凭鱼雁，渭树江云。一望昏昏。不见江南锦绣春。尝餐匙滑莼羹美，今始思莼。恨昔逡巡。曾访溪边黄叶门。
采桑子 其二 答苇坚，步原韵
作者：查清
朝代：清

几番寄我诗兼画，满纸烟云。乐我晨昏。新句难酬白雪春。何时再买秋风棹，重采吴莼。酌酒三巡。衰柳芙蕖认竹门。
采桑子·答苇坚，步原韵
作者：查清
朝代：清

心情千里凭鱼雁，渭树江云。一望昏昏。不见江南锦绣春。尝餐匙滑莼羹美，今始思莼。恨昔逡巡。曾访溪边黄叶门。几番寄我诗兼画，满纸烟云。乐我晨昏。新句难酬白雪春。何时再买秋风棹，重采吴莼。酌酒三巡。衰柳芙蕖认竹门。
青玉案·美人倦绣
作者：查清
朝代：清

何来枝上禽调舌。轻唤起、庄生蝶。日映螺奁钿懒贴。梨容雨湿，柳腰烟袅，一样低回怯。临池拟学夫人帖。无力拈毫素笺摺。斜倚香篝裙褪结。春山频锁，秋波慵展，半是愁时节。
中元登海光寺楼写望同张鸿斋汪西颢陈江皋万循初分赋得八庚
作者：查礼
朝代：清

暑退凉初至，登楼客思清。鱼帘桥外密，稻陇寺前平。云起连潮色，风过带磬声。佛香吹不断，斜日射孤城。
为顾备九孝廉寄题补溪芙蓉庄
作者：查礼
朝代：清

涉江未采江南香，长歌为咏芙蓉庄。芙蓉庄新梅里古，远隔春申黄歇墅。虞山东去补溪西，客来问花先访溪。污泥不染波如划，君家世世原清白。阳冰作吏在缙云，君家邻县称神君。剧盗就诛同斩草，御史书功上上考。一麾出守即本州，惜哉未展平生筹。流传别业重乡里，一树相思常结子。祠堂霜露荐蘋蘩，平泉偶筑尚书园。尚书诗编《红豆集》，不记谁种鹦鹉粒。转电光阴感岁华，芙蓉仍作故园花，折花笑问芙蓉主，花谱何如治县谱。
乳洞
作者：查礼
朝代：清

临源城西南，山阜连峉峉。十里村坞幽，所历如有获。乳洞最称奇，理我双蜡屐，步近玉溪桥，耳根泻漰湱。洞门敞而圆，钟乳垂累百。左右两径通，中抱一泓碧。泓水生巨潭，潭光射千尺。冬夏不涸流，绿净浮鲜鲫。二桥接方坛，坛平堪布席。濯足俯清泉，恐扰蛟龙宅。凭眺豁双眸，浩荡拓胸膈。万象皆澄空，身若与凡隔。洞尾石成田，仙迹开阡陌。惟当种石芝，灌之以石液。岩口多摩崖，年深苔藓积。我固好事者，古人亦同癖。岁月易云迁，对景悲过客。搜剔石湖句，徘徊感今昔。出洞复入洞，磴道陡且窄。云气冷逼人，滃郁沾衣白。最高洞腹广，阳崖当户坼。披榛拾级登，烟霞栖乱石。山下藏花宫，森森围翠柏。绀壁沿深涧，轩窗倍静僻。暝色澹遥岑，鸟归送日夕。秋风振疏林，落叶声策策。
人日过周月东卜砚山房观郑簠八分小篆册子用杜少陵李潮八分小篆歌韵
作者：查礼
朝代：清

春蓂初报布七叶，春冰渐薄如秋云。尽说今年春暖早，疏梅已报香三分。呼朋共走卜砚宅，主人好古徵博闻。丛聚虫书似蝌蚪，眼明赝本留其真。就中篆隶擅造化，夜应泣鬼昼骇神。开函已识谷口笔，徐观愈觉心魂亲。想当挥洒日，特立无与邻。风流既往不复得，至今缣帛思其人。近来嗜好多皮相，燕瘦环肥异趋向。莫如吾友衡鉴精，是否加之项谁强。直沽水黑孰并肩，朱大导江墨迹壮。二子风力咸豪宕，与郑诚堪称辈行。斜阳忽在户，饮酒还高歌。歌成聊复就君问，问我诗中意如何。
家立功侄过陶然亭看雪
作者：查礼
朝代：清

雪声一夜鸣天籁，雪满城中复城外。晓风嘶马入城行，暮出城门雪未晴。诸公好事耽吟兴，同上危亭寻曲径。后来笑我登临迟，不知晚景看尤奇。松林何冉冉，寒鸦飞点点。茅屋何斜斜，寒犬吠家家。微茫略识西山岫，倚槛萧萧笼两袖。为问围炉煮雪人，何如载酒雪中逗。雪光浮白夜色催，琉璃地照琉璃杯。陶然亭即无垢国，远胜罗浮万树梅。
摸鱼儿·甲午六月廿二日同顾光旭游锦城南门武侯祠绕廊一水遍植荷花板屋数椽颜曰圆通境命顾光旭易之遂为题藕船二字于额同赋此解
作者：查礼
朝代：清
体裁：词

讯城南、武侯祠畔，一奁明镜圆绕。仙乡种藕留遗迹，半舫疏窗深窈。帘幕表。看几缕、红云冉冉流烟沼。花擎榭小。怅野鹤孤飞，吟俦今集，带旧恨多少。题悬榜，惜兴绿池境渺。甘凉观察大好。重摹太华如船字，墨沈映波飘缈。鸥梦杳。休更羡、琅嬛洞里留鸿宝。斜阳暮草。正枕簟邀凉，暑消浅渚，满目留痕绕。
春夜曲和心谷伯兄
作者：查礼
朝代：清

凝香不散重帘静，帘外纵横聚花影。薄寒犹解剪红衣，一曲珊瑚钩正冷。隔院微闻弦索鸣，嘈嘈切切远含情。美人自学翻新调，不作当时《子夜》声。光阴荏苒如飞电，海水东流无日转。遵渚初传归塞鸿，雕梁又欲栖吴燕。栖吴燕，春将晚，庭下残红吹渐满。秉烛狂游惜岁华，露华浸透罗衫短。何处清歌声未已，莲花杓小倾芳醴。更筹几换啼乌起，月落西南淡如水。
春夜苔花馆听杨天益弹琴
作者：查礼
朝代：清

戚戚复戚戚，空阶夜岑寂。山人抱琴同月来，月光入户琴声哀。起如十二峰头云乍散，孤猿三叫悲肠断。止如十八滩头水潺沄，落雁一声念离群。我琴无弦桐梓绿，化作孤生嶰谷竹。感君慰我良宵愁，更奏人间离别曲。吁嗟乎！山人尔琴诚太悲，慎勿再弹《乌夜啼》，慎勿再弹《雉朝飞》！
晓出茂州北门历双溪口陟土地岭
作者：查礼
朝代：清

晓出茂郡城，乱山峙屏障，沙径多转折，东指复北向。山脚汇双流，石漱桃花浪。缘溪策马行，登陟穷怪状。迢迢岭路遥，竹青遍山放。寒翠吐晴烟，渺似春阴酿。盘旋到岭头，孤云低可傍。回首见九峰，雪朗神气王。地僻少人过，振衣独俯仰。啸声落虚空，兴逸心愈旷。
晚过水西庄饮揽翠轩
作者：查礼
朝代：清

清风徐来迟日妍，绛桃初发花欲然。城西草色绿如剪，迷离遮断陌与阡。一抹青烟绣平野，超尘域近同驻马。杂树蒙茸积翠阴，慈云朵朵垂檐下。杰阁巍峨碧汉高，俯窥万户明秋毫。铃声满耳众籁寂，市近未觉人喧嘈。梵宇重重耀白日，庄严百宝鱼鳞密。世界凭谁悟大千，吾徒数备竹林七。粤稽白马止鸿胪，寺名从此属浮屠。度人何止鹿羊车，圆通自有智慧珠。水西另辟清幽境，宾从往往辖投井。酒中仙恶醉逃禅，长斋之客缘未请。当筵又见日西斜，分杯插羽飞流霞。兴酣各趁婆娑舞，听我长歌且勿哗。君不见河水金人争掌故，兰亭遗迹空山路。往事多闻虞晰争，盛名只有孙王序。何如痛饮青丝瓶，高谈兀傲倾平生。烛花如豆当花照，未许城门报一更。
桃花口望西淀
作者：查礼
朝代：清

袅娜春林烟，吹青入河柳。我乘桃花风，又到桃花口。萦回西淀水，一镜映马首。哑哑归塞鸿，断续落芦薮。微茫见渔艇，遥羡烟波友。青莎閒白蘋，垂钓且饮酒。西沽看渐近，去夏忆分手。别来半载余，相隔殊已久。奔波惭渊渟，蓬转愧株守。何当租沙田，于焉种菱藕。
海阳山湘漓水源歌
作者：查礼
朝代：清

我昔读《水经》，曾究湘漓流。源出始安县，阳海山之陬。涓涓始一脉，觞泛乃为舟。盘盓导东北，水分西岭头。咫尺同源异千里，北曰湘水南漓水。湘过巴丘入于江，漓至苍梧注郁止。漓流水弱湘流强，为溯狂波筑铧觜。刊凿灵渠万世功，谁其作者秦臣史。渠开水似天河倾，因功谋利费经营。续设陡门三十六，堤埒坝蓄如屯兵。往来自此邀其惠，楚粤舟航咸利济。人工不若天生成，安得移山重叠砌。乾隆甲戌九月秋，上公抚字忧民忧。羽书络绎檄余往，相度刻日工须鸠。里粮策马走山麓，先事穷源后修筑。兴安境尽入灵川，攀葛扪萝历幽谷。一山突起矗大荒，石骨嶙峋百丈强。四围无嶂亦无岫，居民指此即海阳。山脚嵌空挂钟乳，下有清泉岩口吐。把火直入山腹中，目击潭光彻水府。神奸物怪不可求，阴森气逼声飕飗。然犀我恐幽明别，邃窦岂堪人久留。出岩丛棘钩衣裂，老树古藤悬嵽嵲。披寻石壁获二碑，藓蚀苔侵色似铁。摩挲漫读马陈文，字迹端遒钗脚分。速呼童子扣墨本，天风飒飒飘秋云。呜呼！烟霞我固有深癖，抉秘搜奇无虚夕。湘漓于此结奇缘，作歌记事镌诸石。
登鳌背山塔
作者：查礼
朝代：清

峨峨鳌背山，突兀江心峙。浮图插其巅，直向云霄起。放舟泊山根，黛色落秋水。磴道盘巉岩，天风忽可倚。独立斤流中，孤标瘴烟里。惊涛撼不动，鳌足入地底，俯听猿啸哀，低看飞鸟止。遥睇壶城閒，苍茫暮色紫。旋转碍云过，望望穷千里。巍然南天南，万古青无已。
紫丁香花歌为杭大宗编修赋
作者：查礼
朝代：清

春阳作暄花事秾，万卉争光斗娇妩。嫣红姹紫纷陆离，如火如荼塞亭圃。就中丁香尤丽都，李俗桃轻回难伍。我家结庐城南乡，旷者宜田奥宜宇。兹花开日春正妍，不惜樽罍醉箫鼓。今年春作城中游，轧轧双轮碾尘土。临风怊怅归去迟，窃恐飞英落如雨。松吹先生我故人，庭有名花恰当户。登堂静对娟娟容，仿佛南乡花乍吐。高枝似袅紫玉烟，低影还如紫云舞。柔肌纤骨不胜扶，细眼明眸疑欲语。蒙茸乱蕊笑紫荆，更比紫薇重难举。羡君深院金屋同，贮此娉婷十三女。看花有客昨朝来，闻道吟声满环堵。惜哉良会小差池，未及花前倒清酤。繁华尽逐风波流，已去韶光唤谁补。先生高致超寻常，一室从容考今古。晨昏坐卧清香生，身与名花合称主。此花自昔少留题，喜见诗成群玉府。床头如辑种树书，应采瑶章入花谱。
赠王昆霞道士
作者：查礼
朝代：清

曾住齐云第几峰，何年北上寄游踪。名从白社吟中得，人在黄花冷处逢。垂老心情同野鹤，未衰筋力付孤筇。一囊斜挂秋风里，遍踏天涯访赤松。
采葛行
作者：查礼
朝代：清

山头种葛葛叶长，山花落水溪流黄。乌髻红衫脚不袜，蛮家少女面如月。手里钩刀一尺横，截来纤葛春云轻。为郎作丝为郎织，衣成净比秋霜色。秋霜色，春云姿，吴绫蜀锦知多少，不及罗浮葛称时。
金川归化恭纪一百韵
作者：查礼
朝代：清

帝德恢无外，皇慈格有苗。山高凭箭定，诗美咏弓弨。卉服齐通禹，垂裳尽仰尧。礼成行{衤类}祃，乐奏制《咸》《韶》。勋业垂青汗，声灵怒赤熛。信知怜趯兔，不仅变飞鸮。陇蜀疆隅广，西南险阻饶。微卢周代助，邛笮汉时朝。羌僰长驰后，羁縻历世遥。民风徵象译，使节遣星轺。玉垒森千嶂，金川渺一嶛。子来曾号赤，虫细合名幺。鐻耳斑衣倩，雕题翠发髟。从征殳共执，受职宠仍邀。居逸偏多戾，潜深敢自骄。邻邦兼狎侮，接壤遂攻剽。戢戢虮缘介，逡逡犬走猋。逋逃甘聚薮，烽燧漫侵宵。化外难文告，安边戒动摇。我思和以剂，彼病渴于痟。嵎险围应顿，巢危焚必焦。徵兵扫蠛蠓，分将靖焦侥。尚尔矜超距，居然捍采樵。穷鱼夸拨剌，首鼠恃跔跳。坚守腾饥虎，烦谋聚沸蜩。老师空擐甲，旷日但鸣刁。圣武殷宁宇，军威重建标。合符士尽厉，设旐骑皆骁。上相怀孤愤，中诚冠百僚。请行初日皎，承命北风飂。华毂皇躬拥，芳羹御手调。百壶樽溢蚁，三锡剑装珧。端拱临轩槛，精禋告庙祧。陛辞温似纩，旆出疾如飙。师保咸攀柳，天潢亦驻镳。共期归辔速，早庆塞氛消。皇驿征无滞，河堧度更辽。计程烟杏杳，冒冷雪瀌瀌。燕岭才前夜，秦关又诘朝。奔驰靷任绝，章奏烛频销。眷遇交中使，精勤励后凋。甘分厨下膳，俊肠射前雕。慰问劳俱忘，都俞福共徼。休光诚蔼吉，佳气自清漻。叱驭凌千仞，连营远七桥。需粮迟木马，涉水弃泥橇。石磴牵修绠，皮船胜小？。寒峰指孛彗，霜气净炎歊。中鹄须穿目，呼卢在得枭。贪狼徒肆狡，文雉敢呈娇。骈首奸同戮，倾心众不嚣。悬旌遮夕照，飞炮震云霄。喻害蟊皆贼，如耘秽是穮。诉哀身愿缚，乞命语维哓。将令宣乘锐，军心誓啖妖。墨痕浮盾鼻，鸱响急弓？。天子恩真湛，东风律转条。有嗟昆玉烬，不尚血流漂。一面开罗网，连村保领腰。惠方周骨体，泽已遍天乔。懋赏桓圭搢，崇猷鷩冕超。勋宜休鬯秬，荣岂藉房椒。瑞霭林开雾，欢声谷应潮。连营环嵽嵲，猛帅越岧峣。顾盼今通道，周巡昨战碉。怪形驱魍魉，丑类遁山魈。坛建阶墀筑，门开彩绣飘。蛇行股并栗，尘伏首微翘。六事严铜柱，三章重斗杓。感深颡屡搕，悔极泪如浇。表赤呈金赆，抒丹奉玉瑶。论功彰赫濯，却馈恤荒要。稚女眉初黛，童男发尚髫。立祠同社祭，供佛比僧寮。壁垒逡巡撤，藩篱次第烧。比邻安故堵，率士息征徭。豹变开戎索，鸧鸣返革䩦。依依循柳色，款款踏兰苕。郊社虔笾豆，园陵肃血膋。成平深瘗玉，峻极烈焚萧。盛事奎章制，丰碑翠石雕。焜煌垂有倬，惕厉示无恌。锡燕罗彝斝，陪筵集珥貂。鹰扬徵舞蹈，鱼藻寓笳箫。大赉周师集，胪欢舜舞招。即今歌宴宴，在昔梦迢迢。挞伐高汤武，谦冲过姒姚。乾宫纯孝备，慈圣德辉昭。奉册亲呈表，开筵后拂褕。珩璜和殿幕，绂绶映庭燎。忆昨勤输挽，征车挂饮瓢。风尘晨共发，亭廨夜堪侨。聚米看山势，群官用部挑。抡材及樗栎，采论愧刍荛。郎暑旋辞庋，滇池拟驾轿。从征期慷慨，同队逐飘飖。奏凯寻由蜀，微臣改渡潇。待听湘水瑟，为鼓楚江桡。诗思惟追柳，居民并治猺。长歌怀北阙，《击壤》比风谣。
金川归化恭纪一百韵
作者：查礼
朝代：清
体裁：古风

帝德恢无外，皇慈格有苗。山高凭箭定，诗美咏弓弨。卉服齐通禹，垂裳尽仰尧。礼成行■祃，乐奏制《咸》《韶》。勋业垂青汗，声灵怒赤熛。信知怜趯兔，不仅变飞鸮。陇蜀疆隅广，西南险阻饶。微卢周代助，邛笮汉时朝。羌僰长驰后，羁縻历世遥。民风徵象译，使节遣星轺。玉垒森千嶂，金川渺一嶛。子来曾号赤，虫细合名幺。鐻耳斑衣倩，雕题翠发髟。从征殳共执，受职宠仍邀。居逸偏多戾，潜深敢自骄。邻邦兼狎侮，接壤遂攻剽。戢戢虮缘介，逡逡犬走猋。逋逃甘聚薮，烽燧漫侵宵。化外难文告，安边戒动摇。我思和以剂，彼病渴于痟。嵎险围应顿，巢危焚必焦。徵兵扫蠛蠓，分将靖焦侥。尚尔矜超距，居然捍采樵。穷鱼夸拨剌，首鼠恃跔跳。坚守腾饥虎，烦谋聚沸蜩。老师空擐甲，旷日但鸣刁。圣武殷宁宇，军威重建标。合符士尽厉，设旐骑皆骁。上相怀孤愤，中诚冠百僚。请行初日皎，承命北风飂。华毂皇躬拥，芳羹御手调。百壶樽溢蚁，三锡剑装珧。端拱临轩槛，精禋告庙祧。陛辞温似纩，旆出疾如飙。师保咸攀柳，天潢亦驻镳。共期归辔速，早庆塞氛消。皇驿征无滞，河堧度更辽。计程烟杏杳，冒冷雪瀌瀌。燕岭才前夜，秦关又诘朝。奔驰靷任绝，章奏烛频销。眷遇交中使，精勤励后凋。甘分厨下膳，俊肠射前雕。慰问劳俱忘，都俞福共徼。休光诚蔼吉，佳气自清漻。叱驭凌千仞，连营远七桥。需粮迟木马，涉水弃泥橇。石磴牵修绠，皮船胜小�。寒峰指孛彗，霜气净炎歊。中鹄须穿目，呼卢在得枭。贪狼徒肆狡，文雉敢呈娇。骈首奸同戮，倾心众不嚣。悬旌遮夕照，飞炮震云霄。喻害蟊皆贼，如耘秽是穮。诉哀身愿缚，乞命语维哓。将令宣乘锐，军心誓啖妖。墨痕浮盾鼻，鸱响急弓�。天子恩真湛，东风律转条。有嗟昆玉烬，不尚血流漂。一面开罗网，连村保领腰。惠方周骨体，泽已遍天乔。懋赏桓圭搢，崇猷鷩冕超。勋宜休鬯秬，荣岂藉房椒。瑞霭林开雾，欢声谷应潮。连营环嵽嵲，猛帅越岧峣。顾盼今通道，周巡昨战碉。怪形驱魍魉，丑类遁山魈。坛建阶墀筑，门开彩绣飘。蛇行股并栗，尘伏首微翘。六事严铜柱，三章重斗杓。感深颡屡搕，悔极泪如浇。表赤呈金赆，抒丹奉玉瑶。论功彰赫濯，却馈恤荒要。稚女眉初黛，童男发尚髫。立祠同社祭，供佛比僧寮。壁垒逡巡撤，藩篱次第烧。比邻安故堵，率士息征徭。豹变开戎索，鸧鸣返革䩦。依依循柳色，款款踏兰苕。郊社虔笾豆，园陵肃血膋。成平深瘗玉，峻极烈焚萧。盛事奎章制，丰碑翠石雕。焜煌垂有倬，惕厉示无恌。锡燕罗彝斝，陪筵集珥貂。鹰扬徵舞蹈，鱼藻寓笳箫。大赉周师集，胪欢舜舞招。即今歌宴宴，在昔梦迢迢。挞伐高汤武，谦冲过姒姚。乾宫纯孝备，慈圣德辉昭。奉册亲呈表，开筵后拂褕。珩璜和殿幕，绂绶映庭燎。忆昨勤输挽，征车挂饮瓢。风尘晨共发，亭廨夜堪侨。聚米看山势，群官用部挑。抡材及樗栎，采论愧刍荛。郎暑旋辞庋，滇池拟驾轿。从征期慷慨，同队逐飘飖。奏凯寻由蜀，微臣改渡潇。待听湘水瑟，为鼓楚江桡。诗思惟追柳，居民并治猺。长歌怀北阙，《击壤》比风谣。
雨后游王氏忏园
作者：查礼
朝代：清

湿云涌西山，薄晚苍翠隔。丽街秋雨疏，雨止日未夕。言寻槐市园，䠥？振瘦策。入门见颓垣，斜照在瓦砾。蝉声断续长，树影参差碧。径草欲齐肩，苔痕没高屐。孤亭一徙倚，凉思满萝薜。自足涤烦襟，谁信炎暑赫。微风动絺衣，乔木感畴昔。旧慕辟疆名，今惭子敬迹。
雨后游王氏忏园
作者：查礼
朝代：清

湿云涌西山，薄晚苍翠隔。丽街秋雨疏，雨止日未夕。言寻槐市园，䠥𧿁振瘦策。入门见颓垣，斜照在瓦砾。蝉声断续长，树影参差碧。径草欲齐肩，苔痕没高屐。孤亭一徙倚，凉思满萝薜。自足涤烦襟，谁信炎暑赫。微风动絺衣，乔木感畴昔。旧慕辟疆名，今惭子敬迹。
雨后游王氏忏园
作者：查礼
朝代：清
体裁：古风

湿云涌西山，薄晚苍翠隔。丽街秋雨疏，雨止日未夕。言寻槐市园，蹩�振瘦策。入门见颓垣，斜照在瓦砾。蝉声断续长，树影参差碧。径草欲齐肩，苔痕没高屐。孤亭一徙倚，凉思满萝薜。自足涤烦襟，谁信炎暑赫。微风动絺衣，乔木感畴昔。旧慕辟疆名，今惭子敬迹。
雪中丁字沽待渡
作者：查礼
朝代：清

角飞城外雪正飞，丁字沽边人渡稀。遥天一望寒云白，村村矮屋藏烟扉。寻梅独向雪中走，呼渡不来空袖手。凭谁写我待渡图，戴笠披蓑临渡口。冻柳栖鸦叫不休，滔滔河水杂冰流。酸风刺面吹愈急，隔岸渔罾带雪收。
风雪中过小直固山
作者：查礼
朝代：清

上下几千寻，盘旋数十里。人行向云端，马行在雪里。不识山径高，惟见寒光起。长林白满沟，空谷响冻水。粮夫赑屃来，如蚁转磨齿。俯惊万丈坑，一堕骇无底。我方仗舆丁，两肩托生死。皇天本大慈，兵事会当止。
黄庭坚祠联
作者：查礼
朝代：清
体裁：联

忠孝振纲常，党籍编名，气节宛如东汉；文章垂宇宙，诗家衍派，门庭别启西江。
齐天乐·花朝前一日置酒得好字
作者：查礼
朝代：清
体裁：词

午棋敲破寻春梦，窗外杏花开了。宿酒还酲，新词初就，又报探芳人到。幡然一笑。正影堕香飘，燕昏莺晓。短发催簪，樽前休诮我年老。风吹花信第几，欢场且结取，片时歌啸。戎马行踪，征衫尘土，赢得倦游怀抱。僧楼落照。待醉也应眠，满庭幽草。月色溶溶，共怜今夜好。
夜泊七里滩
作者：查继佐
朝代：清
体裁：七言律诗

小棹凝寒落日边，碧空削出水云偏。烟将帆影疑前浦，雨共滩声度短眠。客去无星临此夕，我来何处认当年。只应郑重高深意，未是桐江莫与传。
禅机联
作者：查继佐
朝代：清
体裁：联

凭你猜拳，是了是了又是了，呸！真消息还在别家；倩人搔背，上些上些再上些，咦！假痛痒总归自己。
送朱锡鬯北归
作者：查继佐
朝代：清
体裁：五言律诗

自负人谁识，其如世道何。耽书诚有癖，快语慎无多。月影东南小，江声日夜磨。与君期岁暮，袖草一来过。
后炮夫行
作者：查诗继
朝代：清

岁莫喧喧夜捉人，当门县尉点行频。押送江干下江舶，王牌忽下哀劳民。蒙恩欢噪声动地，得钱脱役夸亲邻。谁知羽书传旦暮，王师仓猝西兴渡。桃符竹爆空酸辛，菜饵饤盘将不去。雨雪江山烟火稀，白骨支撑满前路。行到金华呈太守，幕府无文停待久。白昼呼群掠远村，醉围解尉攒拳殴。解尉獐徨无羽翰，科钱营脱离险艰。黠徒乘机从此逝，追至兰溪半不还。县差承帖追逋目，鞭笞狼籍空劳鹿，归时老幼尽欢欣，重去难将消息闻。男儿轻死贵死敌，何不弓剑学从军。
后马草行
作者：查诗继
朝代：清

四百八十炮夫行，马草十万连催征。县官怜民省民解，牌差敛费纷纵横。前年解钱塘，今年解信安。信安山多稻草少，户口流亡断飞鸟。营盘草多要折钱，解吏索钱还索草。去年湿草烂江干，草户于今杖血丹。安得马嘶息海岸，樵歌出村闻夜半。
炮夫行
作者：查诗继
朝代：清

十月王师捕山贼，县官追呼炮夫急。一六当头领雇夫，百夫押以衙兵十。此行只向乌伤去，不比骊山送徒戍。况复王官如父兄，蓑笠糇粮为尔具。恶少奸胥暗结连，一夫索钱八十千。讹言街巷声喧阗，幕府飞箭龙旗鲜。阴雨泥泞满天黑，村邻有夫招不得。素封华屋尚张皇，小户单丁躯命逼。县官见此中心哀，走谒太守申藩台。输金雇役从民愿，税户欢呼打桨回。记得前年十月半，仓前粮艘帆影乱。只今米烂未输租，又值役夫连海岸。父母咨嗟望太平，少年喜见烟尘生。衣租食税寻常事，拜将封侯无尔名。
马草行
作者：查诗继
朝代：清

铁甲三千动地来，马蹄杂沓如轰雷。军有供顿马有谷，县官奔走如奴仆。刍茭比屋困诛求，府胥索钱不即收。君不见江山城头新鬼哭，招魂无人乌啄肉。
过烈泉镇
作者：查遴
朝代：清

一哭俄看地涌泉，崩城余气格苍天。寒衣未到人先死，枯骨空携影自怜。不朽荒祠春寂寂，无穷香誉水涓涓。停骖此日瞻遗像，苦节应教万世传。
题荣禄第
作者：柯先荣
朝代：清

华堂耸立俯江流，十里长溪入望收。岩翠送青铺玉砌，日光破晓上银钩。绣屏恍列千章树，锦缆斜牵一叶舟。领取河山佳气好，红栏杆外景悠悠。偶辞清俸恋烟霞，闲赋归来担旧家。三面云山连翠竹，一庭松菊自栽花。龙鳞晓捲疏棂月，雀舌时烹小院茶。漫羡前贤完美意，欢联棣萼话桑麻。
题荣禄第·其一
作者：柯先荣
朝代：清

华堂耸立俯江流，十里长溪入望收。岩翠送青铺玉砌，日光破晓上银钩。绣屏恍列千章树，锦缆斜牵一叶舟。领取河山佳气好，红栏杆外景悠悠。
题荣禄第·其二
作者：柯先荣
朝代：清

偶辞清俸恋烟霞，闲赋归来担旧家。三面云山连翠竹，一庭松菊自栽花。龙鳞晓捲疏棂月，雀舌时烹小院茶。漫羡前贤完美意，欢联棣萼话桑麻。
挽张之洞联
作者：柯劭忞
朝代：清
体裁：联

柱石朝端留相业；典型海内失儒宗。
九月九日与兰妹登高阁作
作者：柯劭慧
朝代：清

壶中有酒且同酬，共向西园忆旧游。万事回看旦夕异，一身休为百年愁。但寻黄菊簪青鬓，莫采茱萸怨素秋。乐饮不须辞日暮，人生能得几登楼。
仲秋玩月怀敬孺凤孙两兄
作者：柯劭慧
朝代：清

丹桂花始芳，绿兰香未歇。之子隔异乡，奄忽至佳节。攀桂意莫舒，采兰心自结。持此欲赠问，道远音尘阙。惆怅望遥天，寒色生秋月。月色令人悲，入户还掩扉。琐窗凝素霭，瑶席委清晖。清晖不可扫，愁怀不能道。反忆远行人，应伤秋色好。与君为连枝，相见时何少。轗轲百年间，离忧摧人老。绵绵一寸心，迢迢行里道。
再到西园故居偶题
作者：柯劭慧
朝代：清

前溪山色转苍然，斗觉春光到客边。忽见西园花满树，始知别后已经年。
初晴
作者：柯劭慧
朝代：清
体裁：古风

山村雨初晴，园林净如沐。皎洁寒潭清，漻泬秋旻肃。炎暑随节阑，清商因时复。兰蕙含宿滋，葵藿倾晨旭。花篱解残红，苔蹊著新绿。良游信可欢，客意苦拘束。何以遣我怀，自种庭前菊。
初晴
作者：柯劭慧
朝代：清

山村雨初晴，园林净如沐。皎洁寒潭清，泬秋旻肃。炎暑随节阑，清商因时复。兰蕙含宿滋，葵藿倾晨旭。花篱解残红，苔蹊著新绿。良游信可欢，客意苦拘束。何以遣我怀，自种庭前菊。
咏菊
作者：柯劭慧
朝代：清

百卉具腓日，东篱菊正芳。月明偏益艳，风静更闻香。茜粲杂朝露，参差映夕阳。岁华已寂寞，不忍避秋霜。
孟夏读黄庭经偶题
作者：柯劭慧
朝代：清

閒阁焚香诵玉编，暗将庸智比前贤。谁知性外元无道，始悟身中别有天。金简易书消永昼，琼丹难得慰残年。谁言朝市非仙界，陶、许何曾早挂冠。
寄大兄
作者：柯劭慧
朝代：清

到眼韶光瞬息空，一年不觉又东风。庭前杨柳含烟重，帘外桃花裛露浓。白日全消愁思里，青春尽老别离中。不知客路能归未，且采瑶华待信通。
拟古
作者：柯劭慧
朝代：清

朝采陌上花，夕玩庭中月。赏心亦何常，遇物即迁别。人情旦夕更，宠禄岂长托。颜阖逃鲁币，子搜恋丹穴。寡虑物可遗，欣名道自阙。修身非外求，达生信可乐。女萝本微薄，得依松柏枝。繁英何蕊蕊，密叶以萋萋。朝蒙庆云惠，夕被渥露滋。哀此小草心，自谓终不移。阴阳有变化，祸福自相基。凄寒变春旭，杲日忽阴霾。朔风振林莽，乔木难独持。松柏既摧败，女萝亦离披。流潦凋翠采，春日委青荑。薄祜由天启，知命复何疑。感此聊自慰，同归亮有期。森森千尺松，停停自偃盖。陵谷有变迁，此木独不改。既负栋梁材，岂辞剪与败。谁知岁寒姿，未足美人睐。兰蕙吐异香，云霞焕奇采。回首语寒松，持节将焉待。
拟古·其一
作者：柯劭慧
朝代：清

朝采陌上花，夕玩庭中月。赏心亦何常，遇物即迁别。人情旦夕更，宠禄岂长托。颜阖逃鲁币，子搜恋丹穴。寡虑物可遗，欣名道自阙。修身非外求，达生信可乐。
拟古·其二
作者：柯劭慧
朝代：清

女萝本微薄，得依松柏枝。繁英何蕊蕊，密叶以萋萋。朝蒙庆云惠，夕被渥露滋。哀此小草心，自谓终不移。阴阳有变化，祸福自相基。凄寒变春旭，杲日忽阴霾。朔风振林莽，乔木难独持。松柏既摧败，女萝亦离披。流潦凋翠采，春日委青荑。薄祜由天启，知命复何疑。感此聊自慰，同归亮有期。森森千尺松，停停自偃盖。陵谷有变迁，此木独不改。既负栋梁材，岂辞剪与败。谁知岁寒姿，未足美人睐。兰蕙吐异香，云霞焕奇采。回首语寒松，持节将焉待。
拟庭中有奇树
作者：柯劭慧
朝代：清

珍木生庭中，花叶含清芬。爱此好颜色，可以赠佳人。繁英久已茂，欲寄感无因。行行芳树下，不觉泪沾巾。谁谓感节物，有怀意所亲。
拟涉江采芙蓉
作者：柯劭慧
朝代：清

采采芙蓉花，灼灼多佳色。日暮水层波，沈吟楚江侧。兰蕙不时生，芳洲安可得。馨香难久留，念此远行客。
拟行行重行行
作者：柯劭慧
朝代：清

遥遥远行迈，悠悠怀所思。问我将焉怀，哀此生别离。去君日永久，相见邈无期。隰淇皆有岸，相思独无涯。朱颜退红采，绿鬓著素丝。春华委霜霰，营魂岂久持。一息不自保，何况待来兹。
拟青青河畔草
作者：柯劭慧
朝代：清

灼灼桃李花，天天当风枝。皎皎彼姝女，媞媞好容仪。锵锵鸣玉佩，采采罗裳衣。佳人谁不慕，高节难与离。交爱无良媒，空令神魂驰。何不化行云，慰我长相思。
春日杂诗
作者：柯劭慧
朝代：清

仲春多清和，喜逢新雨后。驾言出行游，徘徊顾我囿。缟李被素锦，夭桃著丹绣。交交仓庚鸣，青青垄麦秀。谷晨亮可欢，客怀难为候。理来物非昔，感往情如旧。空怀淇颍心，徒羡松乔寿。此志未云就，俯仰终宇宙。焉得鲁阳戈，勿使曦娥骤。神仙非力求，富贵自天授。不如秉烛游，聊以慰昏昼。
秋夜书怀
作者：柯劭慧
朝代：清

明月皎皎流素晖，宿禽栖树惊忽飞。感此夜分不能寐，忧怀辗转若有维。披衣出户何所见，秋花烂缦霜中瘁。苍昊布惠万物茷，青娥司运百卉腓。谁知造化竟何意，由来好恶同荣萎。始悟人生须行乐，胡为憔悴令心悲，慊慊怀忧终何为。
秋怀
作者：柯劭慧
朝代：清

唧唧草虫鸣，离离众星列。白露劲柔条，激楚结丛樾。踟蹰还入房，含凄心如结。罗帐漾清商，绮牖笼寒月。百忧触物生，万感因秋作。朝槿谢残红，篱菊发黄藻。金风生桂枝，玉露凋芳草。客怀多感伤，览物憎寒早。转身入我房，惄焉心如捣。绮窗暧夕晖，邃室增幽窈。岂必日月驰，维忧以用老。秋风自何来，吹我庭前草。昨旦含芬芳，今夕成枯槁。物理有变迁，人事岂常保。寄语闺中女，勿恃朱颜好。莫挽羲娥车，奄忽催人老。密勿思古人，庶以慰怀抱。落叶下亭皋，岁暮不自聊。羁旅无定所，翩翩若蓬飘。开轩一以眺，四野何萧条。心随商猋飞，目共秋旻辽。寒烟结远隰，馀景散陵乔。冉冉羲娥驰，兴往不可要。枯莽委岩趾，槁箨陨林梢。高下虽殊科，零落固同朝。念我非金石，胡为长郁陶。人生本物旅，大化谁能超。以此慰我怀，援笔成长谣。耀灵驰西陆，少昊司秋节。翩翩野藿飞，澄澄寒潭洁。我生多艰虞，览物难为悦。时往若驰波，一逝不可辍。来忧如循环，百转还相结。御风伤绤絺，卒岁无衣褐。徘徊终何之，对影惟明月。凝霜凋兰蕙，白露被荆榛。好恶殊以何，零落同秋旻。天地无终极，物理难长存。持此有时躯，而怀常苦辛。始知至人德，乐道在守真。营魂不自慰，毕景岂再晨。秋夜一何长，漫漫难及晨。我非壮士志，胡为怀苦辛。披衣起徘徊，仰看参与辰。三星犹在户，河汉未西沈。世累忽相扰，百忧坐自臻。欢愉随时弃，衰病逐年侵。茕独自天启，多艰将焉畛。弃置无复道，惆怅难再陈。
秋怀·其一
作者：柯劭慧
朝代：清

唧唧草虫鸣，离离众星列。白露劲柔条，激楚结丛樾。踟蹰还入房，含凄心如结。罗帐漾清商，绮牖笼寒月。百忧触物生，万感因秋作。朝槿谢残红，篱菊发黄藻。金风生桂枝，玉露凋芳草。客怀多感伤，览物憎寒早。转身入我房，惄焉心如捣。绮窗暧夕晖，邃室增幽窈。岂必日月驰，维忧以用老。
秋怀·其三
作者：柯劭慧
朝代：清

落叶下亭皋，岁暮不自聊。羁旅无定所，翩翩若蓬飘。开轩一以眺，四野何萧条。心随商猋飞，目共秋旻辽。寒烟结远隰，馀景散陵乔。冉冉羲娥驰，兴往不可要。
秋怀·其二
作者：柯劭慧
朝代：清

秋风自何来，吹我庭前草。昨旦含芬芳，今夕成枯槁。物理有变迁，人事岂常保。寄语闺中女，勿恃朱颜好。莫挽羲娥车，奄忽催人老。密勿思古人，庶以慰怀抱。
秋怀·其五
作者：柯劭慧
朝代：清

凝霜凋兰蕙，白露被荆榛。好恶殊以何，零落同秋旻。天地无终极，物理难长存。持此有时躯，而怀常苦辛。始知至人德，乐道在守真。营魂不自慰，毕景岂再晨。
秋怀·其六
作者：柯劭慧
朝代：清

秋夜一何长，漫漫难及晨。我非壮士志，胡为怀苦辛。披衣起徘徊，仰看参与辰。三星犹在户，河汉未西沈。世累忽相扰，百忧坐自臻。欢愉随时弃，衰病逐年侵。茕独自天启，多艰将焉畛。弃置无复道，惆怅难再陈。
秋怀·其四
作者：柯劭慧
朝代：清

枯莽委岩趾，槁箨陨林梢。高下虽殊科，零落固同朝。念我非金石，胡为长郁陶。人生本物旅，大化谁能超。以此慰我怀，援笔成长谣。耀灵驰西陆，少昊司秋节。翩翩野藿飞，澄澄寒潭洁。我生多艰虞，览物难为悦。时往若驰波，一逝不可辍。来忧如循环，百转还相结。御风伤绤絺，卒岁无衣褐。徘徊终何之，对影惟明月。
记梦
作者：柯劭慧
朝代：清

晨风起幽闺，落月照东壁。念彼泉下人，凄怆无终极。昔别各千里，今别永幽隔。昨夜梦君来，朱颜若畴昔。搴帷相与言，似诉久离析。含悲语未毕，惊寤杳无迹。顾眄惟四壁，尔魂何由适。天路本茫茫，此理谁能识。反忆梦中情，默默思所历。秋声何凄清，栖禽夜勿惊。我生逢百忧，感此涕自零。涕零可奈何，思君若流波。暂别伤契阔，永离况泉穴。房栊来悲风，虚空自生寒。忆昨梦寐中，仿佛睹君颜。惕寤无所见，形影空自怜。冥冥泉下人，曷云复来还。君往不复还，余生岂能延。寄居当几时，忧患在其间。昊天实为之，为之复何言。
记梦·其一
作者：柯劭慧
朝代：清

晨风起幽闺，落月照东壁。念彼泉下人，凄怆无终极。昔别各千里，今别永幽隔。昨夜梦君来，朱颜若畴昔。搴帷相与言，似诉久离析。含悲语未毕，惊寤杳无迹。顾眄惟四壁，尔魂何由适。天路本茫茫，此理谁能识。反忆梦中情，默默思所历。
记梦·其二
作者：柯劭慧
朝代：清

秋声何凄清，栖禽夜勿惊。我生逢百忧，感此涕自零。涕零可奈何，思君若流波。暂别伤契阔，永离况泉穴。房栊来悲风，虚空自生寒。忆昨梦寐中，仿佛睹君颜。惕寤无所见，形影空自怜。冥冥泉下人，曷云复来还。君往不复还，余生岂能延。寄居当几时，忧患在其间。昊天实为之，为之复何言。
送二兄赴蜀
作者：柯劭慧
朝代：清

瑟瑟晚风兴，朗朗镫烛明。今夕共言笑，明晨即远行。清醑多且旨，嘉肴皆丰盈。行人怨离别，对酒不能倾。晤言欲相慰，未语涕自零。余心尚如此，客怀难为情。黾勉加餐饭，温恭交友生。劝君莫感伤，岁往若流星。努力各自爱，慎勿惭所生。流波恋故溪，栖乌忆旧枝。感此念同生，宿夕当别离。依依家人意，绵绵游子思。鸡鸣起行迈，焉得常相依。愁多夜转促，欲语难尽辞。勿怀川陆长，相晤自有期。勿为贫贱伤，勋业自有时。愿君爱玉体，慰我长渴饥。
送二兄赴蜀·其一
作者：柯劭慧
朝代：清

瑟瑟晚风兴，朗朗镫烛明。今夕共言笑，明晨即远行。清醑多且旨，嘉肴皆丰盈。行人怨离别，对酒不能倾。晤言欲相慰，未语涕自零。余心尚如此，客怀难为情。黾勉加餐饭，温恭交友生。劝君莫感伤，岁往若流星。努力各自爱，慎勿惭所生。
送二兄赴蜀·其二
作者：柯劭慧
朝代：清

流波恋故溪，栖乌忆旧枝。感此念同生，宿夕当别离。依依家人意，绵绵游子思。鸡鸣起行迈，焉得常相依。愁多夜转促，欲语难尽辞。勿怀川陆长，相晤自有期。勿为贫贱伤，勋业自有时。愿君爱玉体，慰我长渴饥。
出东昌作
作者：柯劭憼
朝代：清

十载风尘梦一回，征车重过鲁连台。荒原水涸新苗长，大泽春寒细雨来。战垒经年荒草合，戍楼一角暮云开。邹枚久作梁园客，深惜当时作赋才。
游陈氏园同劭忞弟及经五妹丈
作者：柯劭憼
朝代：清

十里城西路，名园蜡屐寻。松阴连径润，苔色到门深。霜木垂丹果，风湍落翠禽。转怜烽火后，复此共登临。
立春日寄姚小樵闽中
作者：柯劭憼
朝代：清

故园惊春至，题书寄岁阑。以君为客意，知我傍人难。鼓角严城晓，星霜旅夜寒。飞乌频寄语，那得一枝安。
都中赠别范岱云大令
作者：柯劭憼
朝代：清

前年河北有书至，知君共作邺中客。风尘暗天道路长，寄书何由到君侧。今年予季初射策，春风共上长安陌。君时亦来甫下车，抱袂渐得亲颜色。燕台三月风景殊，白日不见黄尘趋。杜门客馆不复出，踪迹往往嫌多疏。尔来天气复清霁，访君一为倾欢娱。郎官大令今二苏，谈诗不见心踟躇。街头泥滑春雨初，观棋邀我高君庐。天门蕊榜照九衢，南宫姓字君则无。晋州齐州千里俱，分飞急又唱骊驹。君言航海欲归省，我闻此语生嗟吁。我家闽宰故丈夫，荒祠落日空啼鸟。归骨未得返故都，眼穿不见螺江书。即今沦落昔不知，艰难万事谁能图。感君意气真吾徒，为君长语留斯须。海水东流南北区，嗟君此去天一隅。明朝分手九河道，他日相思万里馀。
鹿邑署中
作者：柯劭憼
朝代：清

何事他乡客，淹留迄至今。官斋连夜雨，泽国足春阴。小院通花气，閒窗度鸟音。仙台城内有，几日废登临。
琵琶诗二首·其一
作者：柯双凤
朝代：清
体裁：五言绝句

明妃心事酸，司马情泪堕。拨断朱丝弦，相思弹不破。
琵琶诗二首·其二
作者：柯双凤
朝代：清
体裁：五言绝句

漫忆安公子，莫夸武媚娘。四弦声嘈嘈，凄恻断人肠。
庆飨老典=2·编者按：《台海诗珠》题作〈飨老典〉。
作者：柯在庚
朝代：清

皇恩浩荡遍东瀛，耄耋特邀庆典荣。玉斝筵开仁寿宇，霓裳曲奏朔南城。商周以下无斯盛，欧美之间孰与京。帝德虽隆该宪惠，闾阎从此颂升平。
兰城阴雨
作者：柯培元
朝代：清

阴雨竟如此，绳床客不眠。浮沉成大梦，哀乐感中年。拥絮与谁语，挑灯只自怜。夜凉官鼓静，睡鸭枭残烟。
兰城除夕有感
作者：柯培元
朝代：清

官阁萧条百事慵，举觞白眼看云容。食因养胃宜求淡，交未倾心莫太浓。绕砌苔痕经雨滑，补墙山影被云封。瞢腾尘梦醒来后，海外新年蓦地逢。
噶玛兰城
作者：柯培元
朝代：清
体裁：诗

绕城修竹笋新抽，竹外弯环入海流。清浊分溪芳草界，东西对势白云浮。春晴丽日烘金面，雨过浓烟隐凤头。遥指玉山笼瑞霭，居人尽道是瀛洲。
噶玛兰署佛桑花
作者：柯培元
朝代：清

艳说佛桑树，厅前印绿莎。果参般若蜜，花似曼陀罗。下界昙云幻，西天镶色多。朝朝烘日出，映我醉颜酡。
头围
作者：柯培元
朝代：清

白板低檐数百椽，周围修竹袅炊烟。山中自有梅花历，海上常看玳瑁天。丈甲三时分䆉稏，居民终岁饱鱼鲜。此间饶有淳民意，法古应教复井田。
小停云春初寄兴
作者：柯培元
朝代：清

匆匆新岁换，春色到天涯。阶茁姑婆草，庭开姊妹花。四山纷沐雨，落日独明霞。羁客还乡梦，风吹海上槎。
望玉山
作者：柯培元
朝代：清

到底神山不可名，此间疑即是蓬瀛。晶瑩一气冲云出，缥缈三峰削壁成。翠水瑶池应彷佛，琪花珠树不分明。天门朗朗乘风上，好伴仙人饵玉英。
望玉山
作者：柯培元
朝代：清
体裁：七言律诗

到底神山不可名，此间疑即是蓬瀛。晶莹一气冲云出，缥缈三峰削壁成。翠水瑶池应彷佛，琪花珠树不分明。天门朗朗乘风上，好伴仙人饵玉英。
汤围温泉
作者：柯培元
朝代：清

华清第二汤，赐浴世所艳。海外有温泉，波浮空潋滟。器树荫泉上，泉中水若沸。曲折山溪间，翻觉草青郁。层峰阴积雪，地气暖如蒸。僻壤无人到，澡躬谁许称。补入温泉志，应叹见者稀。会将芹藻采，可咏浴乎沂。
汤围温泉·其一
作者：柯培元
朝代：清

华清第二汤，赐浴世所艳。海外有温泉，波浮空潋滟。
汤围温泉·其三
作者：柯培元
朝代：清

层峰阴积雪，地气暖如蒸。僻壤无人到，澡躬谁许称。
汤围温泉·其二
作者：柯培元
朝代：清

器树荫泉上，泉中水若沸。曲折山溪间，翻觉草青郁。
汤围温泉·其四
作者：柯培元
朝代：清

补入温泉志，应叹见者稀。会将芹藻采，可咏浴乎沂。
沙南秋水
作者：柯培元
朝代：清

峭壁奇峰抹远天，山根环绕镜含烟。平林落叶秋风起，水净沙明好放船。
熟番歌
作者：柯培元
朝代：清

人畏生番猛如虎，人欺熟番贱如土。强者畏之弱者欺，毋乃人心太不古。熟番归化勤躬耕，荒埔将垦唐人争。唐人争去饿且死，翻悔不如从前生。传闻城中贤父母，走向城中崩厥首。啁啾？格无人通，言不分明画以手。诉未终，官若聋。窃窥堂，有怒容。堂上怒，呼杖具。杖毕垂头听官谕，嗟尔番，尔何言，尔与唐人皆赤子，让耕让畔胡弗闻。吁嗟乎，生番杀人汉奸诱，熟番独被唐人丑，为父母者虑其后。
熟番歌
作者：柯培元
朝代：清
体裁：古风

人畏生番猛如虎，人欺熟番贱如土。强者畏之弱者欺，毋乃人心太不古。熟番归化勤躬耕，荒埔将垦唐人争。唐人争去饿且死，翻悔不如从前生。传闻城中贤父母，走向城中崩厥首。啁啾�格无人通，言不分明画以手。诉未终，官若聋。窃窥堂，有怒容。堂上怒，呼杖具。杖毕垂头听官谕，嗟尔番，尔何言，尔与唐人皆赤子，让耕让畔胡弗闻。吁嗟乎，生番杀人汉奸诱，熟番独被唐人丑，为父母者虑其后。
玉山积雪
作者：柯培元
朝代：清

天外玉芙蓉，晶瑩彻几重。可望不可及，无夏亦无冬。海上殷红日，云间描白龙。仙人藐姑射，皎洁好姿容。
玉山积雪
作者：柯培元
朝代：清
体裁：五言律诗

天外玉芙蓉，晶莹彻几重。可望不可及，无夏亦无冬。海上殷红日，云间描白龙。仙人藐姑射，皎洁好姿容。
生番歌
作者：柯培元
朝代：清

风藤缠挂傀儡山，山前山后阴且寒。怪石丛箐巨龟卧，横根老干修蛇盘。呦鹿成群觅仙草，捷猿结伴寻甘泉。蕉叶为庐竹为壁，松皮作瓦棕作椽。中有毛人聚赤族，喧作鸟语攀云端。黔面文身喜跳舞，唐人头颅汉人奸。或言嬴秦遣徐福，或言零丁洋贩船。或言云南梁王后，或言日本荷兰传。不识不知竟太古，以似以续为葛天。薙发输饷归王化，女则学织男耕田。人生大欲先饮食，此辈喜见汉衣冠。我朝舆图轶千古，梯山杭海暨极边。天之所生地所载，几希禽兽诚可叹。吁嗟乎，此亦穷黎无告者，圣人仁政怀与安。
石港春帆
作者：柯培元
朝代：清

港口晴朗点翠螺，船头风力动纤萝。今年节气迎春早，半夜潮声到客多。照海白云低近水，开帆细雨不扬波。天边鹢首如飞鸟，指点艅艎顷接过。
苏澳连舶
作者：柯培元
朝代：清

烂贱鱼虾市，喧阗䑩客船。晴明占海熟，丰稔看樯连。帆影惊涛外，潮声落照边。黄昏灯火盛，水面聚人烟。
草岭偃风
作者：柯培元
朝代：清

山上山下翠云接，一山上下飞蝴蝶。经年青草长如人，此处蝴蝶大如箑。上山一路何茫茫，蛮雨瘴烟停落叶。披襟恰当天风来，纵目惊看海浪叠。春风吹暖秋风凉，春草茁绿秋草黄。四山响应叫鹧鸪，一天云暗啼寒螀。行人踽踽行不得，千里縻芜渺斜阳。吁嗟乎，莫为远志为小草，寸心报答春晖长。
过草岭
作者：柯培元
朝代：清

荒草没人作风浪，我御天风绝顶上。风吹飞瀑冲石过，雾漫前山殢云涨。老猿攀枝窥行人，怪鸟啼烟弄新吭。千年老树无能名，十丈悬崖陡相向。下瞰大海疑幽冥，仰视天光透微亮。安得化险为平夷，中外同歌王道荡。
风岫嵌云
作者：柯培元
朝代：清

丹穴白云封，威凤翔其外。一落千丈强，仰视青空界。天半朝阳鸣，海天翠羽翙。昂首衔梅花，洞口风吹快。
龟山歌
作者：柯培元
朝代：清

千岁老龟化为石，遍体绿毛眼深碧。蹒跚欲上蓬莱山，道逢巨鳌话仙迹。天风惨淡迷寒云，水路苍莽震霹雳。缩颈潜伏波之心，奔浪汨没露其脊。不计岁月皴莓苔，竟饱烟霞附砂碛。细草如鳞群鹿游，深涧穿胁老猿据。我家东鲁有龟山，宣圣奏琴何戚戚。我望金沙有龟山，迩英说书叹啧啧。兹龟避地兼避人，不为世人十朋锡。我行正值春风生，遥见空中翠新滴。曳尾波中甘沉堙，昂首天外去咫尺。更闻中央澄清潭，中有金鲤化梭掷。吁嗟乎，龟兮龟兮如有灵，力捍蛟龙斩荆棘。买山有愿终乘桴，此间支床学闭息。
龟峰衔日
作者：柯培元
朝代：清

曳尾波间不计年，日华吞吐雪花溅。扶桑远上曈昽影，昂首红云碧落边。
舫庐
作者：柯培鼎
朝代：清

妙趣闲从物外寻，舫庐幽寂傍寒浔。桂移新种含生意，兰蕴孤芳待赏音。楼角远山都到眼，枝头好鸟亦知心。年来诗力惭消退，敢效南阳《梁父吟》。
客瑞光精舍重过尉堂大师方丈
作者：柯宏本
朝代：清

今朝少人事，重到尉公房。野水正趋壑，枫林初下霜。餐余笋蕨供，袖拂旃檀香。余意亦何托，岩前兴不忘。
宿云栖庵
作者：柯崇朴
朝代：清

远公遗迹在，古寺暮云封。磴转苍苔合，岩回碧树重。香台时下鸟，阴壑暗藏龙。坐久心忘寂，沈沈听夜钟。
汉上赠查韬荒
作者：柯崇朴
朝代：清

我从蓟北千山至，君自滇南万里来。乡思尚悲吴苑隔，客愁且向汉江开。薰风到处迷芳草，玉笛吹残怨落梅。漫道相逢始倾盖，十年早识子云才。
汝南道中
作者：柯崇朴
朝代：清

驱马汝南道，行人愁路难。群山连削壁，急涧乱飞湍。虎啸青林密，猿啼白日寒。前瞻郧子国，尚有几回盘。
登莫釐峰
作者：柯崇朴
朝代：清

莫釐之峰何嵯峨，下有冲激之洪波。波光浩渺天一色，渔舟几处扬清歌。云散烟空风乍息，湖上诸峰开历历。小者如拳大若箕，遥遥空翠俱堪摘。支硎穹窿作列屏，层峦复嶂何青青。道场卞山遥拱峙，波中点点同流萍。孤峰独向湖中辟，倒影入湖湖尽碧。可怜万顷堆琉璃，落日沈波摇琥珀。俯视千家粉堞雄，连甍接翼自相通。橘实垂时金错落，绮窗开处玉玲珑。此时旷望乐何极，杳然如在丹青中。来朝归去入城郭，空羡矶头一钓翁。
自云门步至平阳作
作者：柯崇朴
朝代：清

昨夜宿云门，晨兴事清盥。萦纡出松径，犹见明星烂。顷时岚雾收，旭日乃始旦。岩峦迫回合，苍翠正凌乱。前瞻化鹿峰，隐约钓台畔。溪明鱼自跃，筱密猴相唤。谷口闻鸣钟，林端辨烟爨。今为祇树林，旧是平阳观。盛衰固有由，兴废何足叹。
过武胜关
作者：柯崇朴
朝代：清

作客由燕赵，今朝入楚来。岩城临翠壁，荒磴没苍苔。山鸟一声寂，飞泉百道开。潇湘云正远，征骑几时回。
仙人掌
作者：柯廷第
朝代：清

恰如承露汉金茎，一树翘然数片横。赋性雅宜辞艳冶，托根原合寄蓬瀛。朝飞细雨擎珠润，夜破微云捧月明。几许芳菲羞并列，且将劲质贯时荣。
元兴寺
作者：柯廷第
朝代：清

环溪列障化城中，曲水樽前布暖风。花鸟一帘应有分，云山四合若为通。径延修竹交加翠，波捲残霞潋滟红。比似吾庐更高枕，朅来雄剑说空空。
凤岫春雨
作者：柯廷第
朝代：清

岫耸东南万里遥，况当霢霂傍春朝。丝飘木末银花碎，响落松涛穴气寥。微雨过时生众沸，白云飞处有人樵。凭虚不尽烟霞想，漫付关荆仔细描。
客瑞光精舍重过尉堂大师方丈
作者：柯弘本
朝代：清
体裁：五言律诗

今朝少人事，重到尉公房。野水正趋壑，枫林初下霜。餐馀笋蕨供，袖拂栴檀香。余意亦何托，岩前兴不忘。
春郊
作者：柯弘本
朝代：清
体裁：七言律诗

草细风微二月天，每从雨后过溪边。春流好待桃花涨，社日初看燕子还。杨柳渡头低夕照，麦苗陇外起寒烟。登临自昔多良会，何事空嗟物候迁。
和周少溪补衣篇原韵
作者：柯振岳
朝代：清

维天有缺陷，谁与鍊石补。诵君《补衣篇》，幅短情缕缕。万物不自轻，饥寒焉得侮。裋褐虽不完，文彩炳于虎。旷怀白香山，境甘心独苦。大裘庇天下，自命一何古。茫茫千亿身，欲使免终窭。末俗识拘墟，空言笑媚妩。岂知絮以仁，方寸如携取。刀尺制未毕，且复安环堵。补衣一补天，三复为起舞。
杂咏·其一
作者：柯振岳
朝代：清

寒暑变气候，旦暮成古今。蜉蝣与蟪蛄，安知霜雪侵。陶公一世杰，曰予惜分阴。
杂咏·其二
作者：柯振岳
朝代：清

宁背孔孟言，不敢违传注。此语虽过激，足袪俗士痼。古来贤述圣，一间待神悟。及其笔之书，所见复非故。忠臣与佞臣，纷纷堕云雾。
耕织图
作者：柯振岳
朝代：清

中国有圣人，四海皆就理。仁风春台登，弦歌比户是。借问何能然，事从衣食始。维宋宝元初，耕织图垂史。一夫或不耕，受饥可立俟。一女或不织，御寒复何恃。饥寒两切身，岂独民遭否。谁以山水更，厥病中汰侈。鹅鹜余膏粱，后宫贱罗绮。非无恤民心，茫茫隔万里。圣祖暨高宗，天章前后纪。艰难无逸心，剀切《豳风》旨。谁云民隐遐，历历皆尺咫。汗雨想蒿目，机声俨盈耳。粒米与缕丝，忍作微物视。租税亦难蠲，其来辛苦矣。节俭慎持盈，丰穰敢遽喜。既富礼义兴，化行俗斯美。农桑邦家基，金镜莫逾此。我皇黼座陈，万年长顾諟。
读三国志
作者：柯振岳
朝代：清

青虹入殿赤符熄，分裂河山号三国。丈夫济世患无才，有才失身堪太息。当日关东起义兵，只有孙曹足抗衡。坚也横死策夭折，荆州一隅困斗争。阿瞒河洛经营早，袁吕纷如落叶扫。唾手神区旦夕间，吁嗟昭烈依人老。龙蟠凤逸尽飞扬，不谒曹公愿莫偿。号令情知非出帝，虚名谬喜附勤王。就中最是荀文若，帷幄运筹王佐略。为汉不忠魏亦疑，白首子房竟焉托。天下英雄惟使君，地无尺土孰为群。武侯眼自高四海，卓识吾还爱赵云。将军帝室之裔骨，国贼曹操权可寡。大义昭然日月光，俯视余子真鸟兽。纵使偏安阻益州，汉家正统系炎刘。顺逆不论论成败，今古人才貉一丘。
读国风
作者：柯振岳
朝代：清

《唐棣》解未思，素绚识礼后。有意无意间，妙悟难授受。旁通信可参，时世讵容苟。《雅》《颂》尚铺张，义显不忧蔀。《国风》主谲谏，比兴无科臼。自非大小序，圣人亦束手。毛郑及孔疏，仰若山与斗。郑樵生也晚，私智力攻掊。一唱而百和，涂泽杂妍丑。但涉男女词，概出淫奔口。安得起诗人，一一为之剖。
读陶诗
作者：柯振岳
朝代：清

天地有元气，而无远作痕。作诗尚雕琢，真意竟何存。陶公五字诗，独得风雅源。高妙出自然，言外复有言。
跋小停云馆
作者：柯椽
朝代：清

青云招不来，白云留不住。我欲赋停云，云停渺何处。
鼓门夜泛
作者：柯汝贤
朝代：清

打鼓门中泛，纡回水两歧。平湖山倒影，古树鸟啼枝。湾曲风多换，岭高月出迟。鸡声泉落峡，龙睡客探骊。瞬息谯楼近，崚嶒古刹危。几曾沧海望，气象万千时。
寄沈客子
作者：柯炳
朝代：清
体裁：古风

鹦鹉湖边相见时，爱君标格羡君诗。晓风杨柳张思曼，初日芙蓉谢客儿。多君珍重新开宴，玉壶旨酒金盘膳。片片绯桃拂舞衣，翻翻紫燕冲歌扇。此际同登兰叶舟，此时同上弄珠楼。紫裳花佩弄珠客，夕阳遥望空凝眸。今君别我燕山去，千金骏马昭台路。才华欣值右文时，扬雄却似相如赋。丈夫富贵不足言，欲得君臣会合难。凌云自昔誇殊遇，努力中天振羽翰。
霁园
作者：柯炳
朝代：清
体裁：五言律诗

藓榭萧条在，莎亭结搆疏。看山嫌树密，爱月喜窗虚。人影连归鹭，泉声和读书。诸君恣吟赏，笺翰各纷如。
劝农
作者：柯煜
朝代：清

雨足秧针满，翠色迎衣裾。牛背一鸦立，夕阳人力锄。万物自闲暇，三农日勤渠。丰乐今伊始，勉旃事菑畬。
古诗
作者：柯煜
朝代：清

小智欲求道，得失常相因。如镜不莹背，如烛不耀晨。镜烛岂不朗，操舍还由人。荡荡至人出，羲阳彻八坤。浮云绝蔽亏，万古光华新。总总六合间，万物各有我。臆见苟未除，名理动相左。譬彼迎嘉宾，重门反深锁。宕胸生虚明，灼然胜观火。
朱竹垞师招同魏水村孙执升陆眉州集李云连书楼分得水字
作者：柯煜
朝代：清

东风亦多情，吹涨一篙水。招邀虹月舟，竞向春波舣。振衣问书楼，登蹑跬步耳。恍从丹梯来，已入青霞里。我师玉局翁，音问违一纪。兹辰独何幸，乃获操杖几。主人营丘仙，矍铄殊自喜。目惟辨罍洗，腹惟贮图史。两翁互抵掌，谈笑忘彼是。妙析天地初，旁通百家旨。诸贤各潇洒，语不挂朝市。壶觞方递陈，竹肉亦清美。斟酌随浅深，应对见条理。向来文字饮，徵逐安足比。诗成识日月，后会良可俟。
疏帘剩有玲珑月，曾照西江诗酒筵赠沈鲁瞻
作者：柯煜
朝代：清

男儿踪迹误浮沉，把臂相于快入林。客馆因依同雁序，霜天酬唱作龙吟。一灯分照还家梦，千里谁明抱璞心？请念退之论驽骥，莫将高价索黄金。
述怀
作者：柯煜
朝代：清

仕宦已三世，我岂石隐流。高堂渐斑白，诚怀捧檄谋。三釜计不就，五亩遄归休。长跪谢阿母，阿母屡点头。折腰非尔愿，饮水非吾忧。屋上三重茅，已为风卷去。天教屋漏痕，供我学书具。肯同桀黠奴，三窟窜狡兔。烟尘罨琴樽，荒秽塞畦圃。一笑姑置之，拂拭书中蠹。
述怀·其一
作者：柯煜
朝代：清

仕宦已三世，我岂石隐流。高堂渐斑白，诚怀捧檄谋。三釜计不就，五亩遄归休。长跪谢阿母，阿母屡点头。折腰非尔愿，饮水非吾忧。
述怀·其二
作者：柯煜
朝代：清

屋上三重茅，已为风卷去。天教屋漏痕，供我学书具。肯同桀黠奴，三窟窜狡兔。烟尘罨琴樽，荒秽塞畦圃。一笑姑置之，拂拭书中蠹。